
POLITICA EUROPEANĂ REFERITOARE LA STRUCTURILE AGRICOLE
 Politica referitoare la structurile agricole a intrat în dezbatere la nivel european, mai ales după lansarea Planului Mansholt
, propus în 1969, de Sicco Mansholt, comisar pentru agricultură şi fost ministru al agriculturii în Olanda. Iniţiativa sa a pornit de la faptul că, în acea perioadă, 80% din exploatările agricole erau prea mici, iar aplicarea politicii agricole comunitare impunea în mod necesar o reformă fundamentală a structurilor agricole. În general, structurile agare exprimă modul de raportare al populaţiei la terenurile agricole: modul de repartizare, proprietatea asupra terenurilor, amenajarea acestora, habitatul rural.  În acest context, planul propunea acordarea unor sume de bani agricultorilor în vârstă, cu scopul ca aceştia să înceteze activitatea, acordarea unor prime de reconversie agricultorilor mai tineri sau finanţarea unor programe de formare. Aceste măsuri au fost incluse în Programul Agricultura 1980, plan ce viza o reducere a suprafeţelor cultivate cu 5 milioane ha, în perioada 1970-1980. Planul prevedea, de asemenea, crearea unor unităţi de producţie de talie superioară (de la 80 la 120 ha pentru culturi mari, de la 40 la 60 vaci pentru fermele ce realizau produse din lapte, de la 450 la 600 capete pentru producţie porcină). Măsurile au declanşat numeroase reacţii ostile, totuşi, ele au fost incluse parţial în capitolul orientări ale Politicii Agricole Comune. Aceste măsuri completau, de altfel, măsurile de schimbare a structurilor agricole luate de unele state membre (exemplu, Franţa, apoi Belgia, Germania, Italia)
. Planul a pus în evidenţă rolul politicii structurale, concepută ca prim pas al politicii de dezvoltare rurală.

Viziunea comunitară avea în vedere că, pentru a produce mai mult şi mai eficient, trebuie rezolvată problema exploatărilor nerentabile. În acest scop au fost elaborate, la nivel european, unităţi de referinţă în domeniu. În 17 aprilie 1972,  au fost elaborate trei directive socio-structurale: una referitoare la modernizarea agriculturii, una de stimulare a încetării activităţii agricole, cu scopul îmbunătăţirii structurii, şi alta referitoare la informarea socio-economică şi calificarea profesională a personalului care lucrează în agricultură
.

În perioada anilor ’70, ele au fost completate cu alte măsuri care aveau acelaşi scop (acordarea unei prime pe cap de vacă crescătorilor care încetau activitatea timp de 5 ani – măsură care nu a avut succes, o taxă de resorbţie, dar nici aceasta nu a avut efectul scontat). În Franţa, s-a acordat o rentă de situare pentru cei care se mutau în altă zonă, păstrându-şi dreptul de a produce. În cazul producţiei de carne, s-a intervenit prin preţul de susţinere, dar aceasta a dus la declanşarea unor crize sociale. La producţia de cereale s-a intervenit prin introducerea unor norme de calitate.

În anul 1987, a fost elaborat Regulamentul nr. 1760/87 referitor la structurile agricole, la adaptarea agriculturii la noua situaţie de pe pieţele internaţionale şi la protejarea spaţiului rural. Prin acest document a fost introdusă o nouă strategie: diminuarea suprafeţelor cultivate prin îngheţarea voluntară a activităţii agricole (gel fixe de terre), pe termen de 5 ani, pe 20% din suprafeţele terenului arabil, contra unei prime anuale. Măsura a avut consecinţe discutabile. Subvenţiile creşteau, 80% din ele revenind doar la 20% din agricultori (ele acordându-se în funcţie de producţie). Efectele măsurilor luate arătau că era nevoie de o reformă mult mai profundă a agriculturii europene. 

Raportul elaborat în 1991 de comisarul pentru agricultură, Mac Sharry, a dus la elaborarea unei noi reforme a PAC. Principala schimbare a fost produsă de luarea în considerare a dimensiunii protecţiei mediului (utilizarea unor îngrăşăminte de calitate, condiţionarea acordării ajutoarelor de respectarea condiţiilor de mediu), introducându-se astfel ideea de condiţionalitate (măsuri care însoţesc acordatea unor ajutoare pentru agricultură). 
Regulamentul 1257/99 a prevăzut dezvoltarea celui de al doilea pilon PAC, referitor la dezvoltarea rurală, dimensiune a politicii de coeziune economică şi socială. PAC a rămas o politică majoră a UE, completată prin intervenţia fondurilor structurale create în cadrul politicii de coeziune economică şi socială.

Noua reformă PAC a vizat în mod deosebit dezvoltarea rurală, termen care a fusese utilizat la ONU, în documentul intitulat Agenda 21,  şi OECD. Conceptul de dezvoltare rurală a reprezentat o abordare multifuncţională a agriculturii, prin luarea în consideraţie a echilibrului între cerere şi ofertă de pe piaţa agricolă şi a dimensiunilor economice, sociale şi de mediu. 
După anii ’90, reformele succesive ale PAC au transformat radical economia agricolă în Europa, prin menţinerea stabilităţii preţurilor şi veniturilor agricultorilor şi printr-un sistem de subvenţii, conform regulilor Organizaţiei Mondiale a Comerţului.
La nivel european, Iniţiativa LEADER (Liaison Entre Actions de Developpement de l’Economie Rurale), lansată în 1991, a abordat problema zonelor rurale în dificultate (fiind înfiinţate Grupuri de acţiune locală – GAL) şi a protejării identităţii locale. Conform acestei noi viziuni, teritoriile rurale se pot organiza astfel încât să poată regăsi competitivitatea economică şi socială.

Un moment important în evoluţia PAC a fost declanşarea crizei „vacii nebune”, care a repus în discuţie efectele modernizării agriculturii, faptul că impunerea criteriilor economice poate avea efecte negative, mai ales asupra sănătăţii publice. În acest context, Uniunea Europeană a luat măsuri dure referitoare la respectarea normelor sanitare, de limitare a utilizării organismelor modificate genetic. 
Prin documentul Agenda 2000 s-a consolidat pilonul 1 al Politicii Agricole Comune, pilonul economic: sistemul ajutoarelor directe pe suprafaţă pentru producţiile vegetale şi pe cap de animal pentru producţiile animale; a prelungit sistemul cotelor de lapte (1984). Agenda a abordat, de asemenea, tema mecanismelor de dezvoltare rurală (pilonul 2). Reforma din anul 2003 a pus în aplicare decuplarea ajutoarelor de producţie prin instituirea plăţii unice la hectar (DPU), cu condiţii legate de protecţia mediului şi dezvoltarea pilonului secund. Reforma din anul 2008, numită „bilanţul sănătăţii PAC”, a realizat o nouă reorientare a susţinerii agriculturii, cu scopul de a permite distribuirea ajutoarelor spre sectoarele prioritare ale fiecărui stat membru. Prin toate aceste reforme, Europa a trebuit să facă faţă principalelor provocări, mai ales concurenţei la nivel mondial (SUA, Canada, Brazilia, Argentina). 
În această perioadă, Politica Agricolă Comună a vizat dezvoltarea în vederea desfăşurării unei activităţi agricole competitive la nivel internaţional, prin crearea unei infrastructuri de producţie competitive, orientate spre export, şi o strategie a preţurilor adaptată. În afara concurenţei internaţionale, agricultura europeană s-a confruntat cu exigenţele concurenţei intracomunitare. Extinderea UE a produs modificări ale preţurilor, pieţelor agricole şi modului de organizare ale acestora
. 

Elaborarea Regulamentului 1698/2005 a marcat un moment esenţial al politicii de dezvoltare rurală, centrând-o pe creşterea competitivităţii, pe o mai bună gestionare a terenurilor, pe protecţia mediului, pe diversificarea economiei şi îmbunătăţirea calităţii vieţii. Regulamentul CE 1698/2005, mai ales articolul 26, conţine prevederi legate de  investiţii pentru ameliorarea performanţelor de exploatare.
Programul de Dezvoltare Rurală 2007-2013 (axa 2) s-a referit explicit la gestionarea terenurilor agricole, din perspectiva dezvoltării durabile, lăsând statelor membre libertatea de a răspunde, în acord cu propriile lor nevoi, priorităţilor stabilite de comun acord. Finanţarea s-a realizat prin Fondul European Agricol pentru Dezvoltare Rurală (FEADER), conform unor reguli comune, coerente şi transparente. Planurile strategice naţionale au determinat regiunile şi nevoile pentru care se alocau fonduri, respectând axele de dezvoltare (minimum 10% pentru axa 1, 25% pentru axa 2 şi 10% pentru axa 3). 
După anul 2013, Politica Agricolă Comună va fi din nou redefinită, consolidându-se susţinerea ei financiară. Noua reformă a PAC, ce se va iniţia în 2013, pune în discuţie modelul agricol european care recunoaşte rolul multifuncţional al agriculturii, în care  se schimbă relaţiile între oraş, zone rurale şi agricultură. În acest context, modelul clasic de agricultură devine depăşit, este pus în faţa unor provocări noi. Agricultura în dezvoltare este marcată de opoziţia agricultură familială şi agrobusiness care va duce la redefinirea ambelor. Transformări vor avea loc şi în activitatea de agricultor, succesiunea familială încetând a fi unica formă de reînnoire a populaţiei active. Costurile de producţie vor creşte din cauza creşterii preţurilor materiilor prime, valorii muncii şi respectării exigenţelor UE în domeniul protecţiei mediului
. În acest context, se impune protecţia terenurilor agricole prin planificarea teritorială a structurilor agricole, strategice, antreprenoriale. În viitor, va avea loc regândirea sistemelor de producţie şi a formelor de intensificare a acesteia; restabilirea priorităţilor politicilor agricole; redefinirea relaţiilor agricutură-politică şi a practicilor de parteneriat.

În Europa, zonele rurale reprezintă 91% din teritoriu şi 56% din populaţie; iar 43% din PIB provine din aceste zone. Din această perspectivă, spaţiile rurale vor constitui în continuare un element vital al identităţii europene. Conform OECD
, regiunile rurale sunt definite prin densitatea populaţiei (o comună este definită drept rurală dacă densitatea populaţiei este de cel mult 150 locuitori/km2. O regiune este predominant rurală dacă peste 50% din populaţie trăieşte în comune rurale; ea poate fi intermediară dacă cel puţin 15% trăieşte în comune rurale. În anul 2005, au fost completate criteriile, pentru definirea unei regiuni rurale fiind introdus şi pragul de minimum 200.000 locuitori.
Adunarea parlamentară a Consiliului Europei a dezbătut situaţia structurilor agricole din Europa Centrală şi de Est, unde suprafeţele agricole erau mici (Azerbaïdjan 1,7 ha, Ungaria 6,1 ha, Polonia 6,6 ha, Romania 3,2 ha, et Slovenia 6,3 ha), recomandând luarea unor măsuri de concentrare a terenurilor agricole, considerând că fragmentarea accentuată a acestora poate avea efecte negative asupra evoluţiei agriculturii europene în viitor
. Raportul elaborat de comisia de specialitate
 sublinia necesitatea elaborării cadrului legislativ (cadastru, reglementări funciare, de ocupare a solului) şi tehnic de amenajarea teritoriului, capabile a pune în aplicare acest amplu proces. Totodată se impuneau măsuri de protecţia mediului (prin protecţia apelor, a solurilor, a peisajului, a biodiversităţii) sau măsuri agricole propriu-zise (de reorganizarea suprafeţelor, îmbunătăţire şi fertilizare a solurilor, rotaţie a culturilor etc). Rezoluţia sublinia rolul deosebit al acestui proces pentru creşterea eficacităţii exploatării agricole, pentru optimizarea utilizării pământurilor şi pentru creşterea nivelului trai al populaţiei în zonele rurale. 

Experţii în domeniu apreciază că înlocuirea agriculturii centralizate la scară mare, desfăşurată în cooperativele agricole de producţie specifice fostelor state comuniste, poate fi considerată un succes, în situaţia în care


- agricultura colectivă nu a avut productivitate;


- a fost realizată prin exploatarea intensivă a forţei de muncă;


- statul respectiv avea o parte predominantă a forţei de muncă angajată în agricultură;


- costurile presupuse de ieşirea din cooperativele agricole de producţie erau scăzute
.


Cu toate acestea, privatizarea directă şi retrocedarea au condus la fragmentarea excesivă a terenurilor agricole. Dar nivelul de fragmentare actual diferă puternic în întreaga regiune a Europei centrale şi de est. Dacă se ia ca nivel de referinţă gradul de utilizare a terenurilor private în agricultură în statele din Europa centrală şi de est, în Polonia, gospodăriile particulare folosesc 76% din suprafaţa totală a terenurilor agricole, fermele având în medie 9,6 ha (50% dintre acestea, sub 5 ha); în Bulgaria, valorile sunt de 53%, respectiv 1,48 ha/fermă (86% sub 1 ha); în România 52%, respectiv 1,94 ha (40% sub 1 ha); în Ungaria doar 17% din terenul agricol este folosit de agricultori, în unităţi cu o suprafaţă medie de 0,81 ha, 42% dintre acestea având peste 10 de hectare), iar în Cehia şi Slovacia, valorile sunt şi mai mici.


Atunci când guvernele statelor vest-europene s-au confruntat cu problema fragmentării terenurilor agricole au aplicat instrumente politice specifice. S-a avut în vedere faptul că fragmentarea a avut ca rezultat creşterea populaţiei rurale, situaţie care astăzi nu mai este valabilă, cel puţin în cazul României: populaţia rurală este în continuă scădere şi îmbătrânită. 


Au fost utilizate trei instrumente pentru abordarea directă a problemei ce vizează fragmentarea terenurilor agricole:


- „terenul bancar”;


- „consolidarea” terenurilor;


- schimbul voluntar de parcele de voluntariat.
Un fermier care vrea să-şi extindă proprietatea trebuie să depăşească o serie de probleme: fermele din jur sunt la rândul lor proprietăţi private şi nu sunt disponibile pentru vânzare; atunci când sunt de vânzare, costurile tranzacţiei sunt ridicate; dacă această fermă se află la o depărtare mai mare apar alte costuri legate de relocarea utilajelor agricole, etc.

Blocajul poate fi evitat prin introducerea unui nou tip de jucător pe piaţa terenurilor, un proprietar care este interesat în distribuirea terenurilor sale fermierilor din jur. Acest fond de teren „tampon” poate fi un instrument pentru politica agricolă – poartă denumirea de „teren bancar” - existenţa lui fiind dependentă de gradul de concentrare a fermelor. Atunci când aceste fonduri sunt unităţi cu suprafeţe mari, fermierii vor trebui să se mute în aceste zone pentru a fi în măsură să-şi extindă fermele. Când fondurile de teren constau din multe unităţi mici, nu se va realiza decât menţinerea situaţiei existente. 


Pentru a se pune în practică acest obiectiv într-un termen rezonabil, statul trebuie să gestioneze atent fondurile de teren agricol şi pe cele financiare.

Al doilea instrument este reprezentat de „consolidarea” terenurilor agricole, un termen care trebuie înţeles în sensul lui neutru - adică o procedură la nivel local, voluntară, de instituire a unei nouă alocări spaţiale a proprietăţii şi/sau de utilizare într-o zonă rurală predefinită. Proiectele de consolidare implică de obicei câteva sute de participanţi, care să conducă la adoptarea unei reguli a majorităţii, care poate antrena o minoritate în întregirea proiectului propus. Conceptul a fost folosit încă de la începutul secolului XX, dar după anul 1945, consideraţiile privind protecţia naturii şi conservarea mediului au încetinit procedurile începute.


Schimbul voluntar de parcele între proprietari, fără a schimba în mod semnificativ forma şi mărimea suprafeţelor, este reglementată din punct de vedere legislativ în Ungaria, de exemplu. Acest instrument are o aplicare limitată datorită faptului că are un grad redus de rezolvare a problemei funciare.

În ultima perioadă, la nivel european, a avut loc un proces de concentrare a exploatărilor agricole, în forme noi. Acestea au permis formule noi de gestionare internă, precum şi de producţie, comercializare şi aprovizionare. În prezent, agricultura se dezvoltă nu atât prin extinderea suprafeţelor, ci prin utilizarea tehnicilor de producţie moderne şi prin obţinerea unor costuri de producţie competitive. Modernizarea exploatărilor agricole va reprezenta un element central şi se va realiza prin programe pe domenii şi dispozitive regionale. Experienţa a arătat că prin amenajarea teritoriilor, la nivelul fiecărui stat membru, se poate realiza o mai bună abordare a problemelor agriculturii. Prin Politica Agricolă Comună se va sprijini în viitor agricultura reteritorializată, multifuncţională şi mai autonomă
.
În perioada 29 martie – 1 aprilie 2011, la Palencia – Spania, Comisia Europeană a organizat al treilea Forum european pentru dezvoltare rurală, reuniune care a avut ca obiectiv principal analiza politicilor europene în domeniu şi cunoaşterea practicilor din diferite state europene. Temele centrale de dezbatere au fost legate de securitatea alimentară, de creşterea preţurilor produselor agro-alimentare şi de reducerea sărăciei în mediul rural. Un interes deosebit au prezentat problemele legate de sistemele agricole intensive, eficiente ecologic şi economic; de creşterea productivităţii agricole; de accesul la resurse al populaţiei rurale; de relaţiile dintre micii agricultori stabilite astfel încât să reziste pe piaţa europeană şi mondială; de parteneriatul cu sectorul privat şi cu societatea civilă şi de finanţarea în domeniul agriculturii (noi forme de produse şi servicii financiare).
AUSTRIA

Constituţia
 prevede dreptul de proprietate ca fiind un drept fundamental. 

Sistemul austriac în domeniul agriculturii este bazat pe proprietatea privată asupra pământului.

În Constituţie, pe langă faptul că se garantează proprietatea, se prevede şi responsabilitatea proprietarului cu privire la modul de exploatare a pământului, principala lui obligaţie fiind aceea de a-l cultiva şi a-l întreţine în cele mai bune condiţii, oferind generaţiilor viitoare un teritoriu nepoluat şi înfloritor.
Populaţia agricolă activă  este de 194.000 locuitori, iar  suprafaţa agricolă totală este de 3,74 mil. ha.
Agricultura intensivă acoperă aproape integral necesarul intern de produse participând  la formarea P.I.B. cu 1,9%. (2007).
Organizarea teritoriului agricol
Exploataţiile familiale reprezintă un fenomen larg răspândit, marea majoritate a întreprinderilor agricole fiind proprietate familială.

Suprafata medie a unei exploataţii agricole este 18,4 ha.
În perioadele de vârf în agricultură, numărul celor care muncesc efectiv în agricultură devine mai mare, prin ajutorarea la nivel familial, trăsătură de bază în mentalitatea austriacă. Cheltuielile de personal sunt foarte mici, ceea ce asigură un profit foarte ridicat.

Personalul unei exploataţii agricole familiale fiind format, în principal, din membrii unei familii, este foarte interesat de exploatarea raţională a pamântului şi a utilajelor agricole, cu eficienţă şi maximum de responsabilitate.
Doar 31% din cei angajaţi în activitatea agricolă desfăşoară numai activităţi agricole, 56% desfăşoară în paralel şi alte activităţi, iar 9% sunt implicati şi în alte activităţi ocazionale.

Ca formă de cooperare larg răspândită se întâlneşte întovărăşirea agricolă (Raiffeissen – genossenschaften) încheiată uzual între familii, asupra mijloacelor agricole (terenuri, maşini). Întovărăşirea agricolă înlesneşte vânzare şi cumpărarea terenurilor, produselor agricole, maşinilor agricole, nutreţurilor etc. În acest sens,  băncile oferă agricultorilor servicii de finanţare şi creditare.

Procedeul arendării pământului este foarte puţin întâlnit (problemă de mentalitate), numărul celor dornici să lucreze pământul care nu le aparţine fiind nesemnificativ, la fel şi al proprietarilor care nu-şi valorifică cu mijloace proprii pământul.

Numărul exploataţiilor agricole este de 165 420, din care:
· Exploataţii agricole mai mici de 2 ha: 20 000 (12, 1%)
· Exploataţii agricole între 2-5 ha: 35 340 (21,4%)
· Exploataţii agricole între 5-10 ha: 30 120 (18,2%)
· Exploataţii agricole între 10-20 ha: 35.340 (21,4%)
· Exploataţii agricole între 20-30 ha: 18 240 (11%)
· Exploataţii agricole între 30 -50 ha: 15 090 (9,1%)
· Exploataţii agricole între 50-100 ha: 8 000 (4,8%)
· Exploataţii agricole peste 100 ha: 3 280 (2%)
Exploatatiile agricole austriece, indiferent de mărime, sunt dotate cu ultimele descoperiri în materie de tehnologie agricolă. 
Achiziţionarea utilajelor este făcută în cadrul întovărăşirilor agricole.
Rolul statului în agricultură

Statul acordă sprijin important agricultorilor, politica agricolă având atât o componentă socială, cât şi una ecologică, în virtutea căreia impune restructurarea metodelor tradiţionale, protecţia solului şi a mediului înconjurător.
Statul susţine programe de ecologizare a producţiei agricole şi de protecţie a mediului.
Formele de ajutor pentru agricultură şi agricultori:

- Subvenţionarea preţului pentru exportatori;
- Finanţarea directă şi imediată a fermierilor din zona muntoasă, unde condiţiile 

sunt grele si de cele mai multe ori neprielnice;
- Încurajarea fermelor mixte, deoarece creşterea animalelor domestice este foarte redusă în comparaţie cu celelalte ţări europene;
- Sprijin acordat în cazul calamităţilor naturale;
- Programe federale de ajutorare a agricultorilor.
BELGIA

Agricultura este bazată pe proprietatea privată asupra pământului.

   Agricultura are o importanţă minoră, reprezentând doar   0,75% din PIB (în 2007). Suprafaţa agricolă totală este de aproximativ 1.373.844 ha cu 46.187 exploataţii. Populaţia rurală era de 6.500 în 2008, reprezentând 2%, din populaţia activă.
Organizarea teritoriului agricol

 Exploataţiile agricole sunt reprezentate de:

· Exploataţiile profesionale – 69%
· Exploataţiile ocazionale – 30%
· Exploataţiile speciale şi cooperative pentru utilizarea în comun a maşinilor  agricole – 1%
· Exploataţiile mici - sub 20 ha - 24 000 (52%)

· Exploataţiile mijlocii – între 20-50 ha - 13 300 (29%)

· Exploatatiile mari - între 50 -100 ha -  6800 (15%)

· Exploataţiile foarte mari peste 100ha -  2000 (4%)

Suprafata medie a exploataţiilor  profesionale  este de 30 ha, iar cea a exploataţiilor  ocazionale este de 17 ha.

Anual creşte dimensiunea medie a exploataţiilor cu 3,5%, în 2008 suprafaţa unei exploataţii a fost de 29,7 ha, cu diminuarea exploataţiilor ocazionale, în  avantajul celor profesionale.

77,4% din exploataţii sunt considerate specializate, din care: 12,4% în culturi agricole; 11,9% în culturi horticole; 5,8% în creşterea porcilor şi a  păsărilor; 47,3% în creşterea de animale erbivore.

Gradul de înzestrare tehnică este deosebit, astfel în 2008 s-au înregistrat 12.194 înmatriculări noi de tractoare. De asemenea, dotarea cu computere este foarte bună.

Rolul statului in agricultură
Statul se implică în:

-  controlul şi stăpânirea preţurilor de producţie printr-o politică de investiţii, selectivă şi orientată pe baza cercetărilor agronomice, adaptate necesităţilor moderne;

- ameliorarea competitivităţii rezultate din politica de optimizare a calităţii producţiei;
- continuitatea garantării prin lege a contractului de închiriere a fermei;
- menţinerea unui nivel de viaţă rezonabil pentru populaţia agricolă şi un nivel acceptabil al veniturilor acestora;
- îmbunătăţirea securităţii şi sănătăţii în munca în agricultură.
O atenţie deosebită este acordată cercetării agronomice pe care se fundamentează politica Ministerului Agriculturii şi care asigură capacitatea concurenţială a agriculturii naţionale.

BULGARIA


Terenurile agricole din Bulgaria totalizează 6.2 milioane ha. Terenul arabil reprezintă 77% din acest total, păşunile şi fâneţele, circa 23%. Conform datelor existente, până la sfârşitul anului 2000, au fost retrocedate foştilor proprietari circa 95% din terenurile agricole.  În prezent, aproximativ 96% din terenuri sunt private, restul de 4% reprezentând  ferme de stat sau municipale. În total au fost emise 2,6 milioane de titluri de proprietate pentru aproximativ 12 milioane de parcele, cu dimensiuni medii de 0,4-0,5 ha. 

După anul 2000, dimensiunea medie a acestor parcele a cunoscut o nouă reducere, cu un factor de 1,6-1,7, motivul fiind împărţirea terenurilor între moştenitorii titularului. Subdiviziunile prezentate mai sus reprezintă majoritatea tranzacţiilor cu terenuri agricole. Conform legii, suprafaţa minimă legală pentru încadrarea unui teren în categoria terenurilor agricole este de 0,2 ha pentru livezi şi de 0,1 ha pentru vii
. 


Numărul de ferme individuale a fluctuat între 1,7 şi 2 milioane în ultimii şapte ani. Fermele care deţin mai puţin de 1 ha reprezintă 85% din totalul fermelor individuale şi 26% din terenurile agricole ale ţării. Fermierii din acest grup produc în principal pentru subzistenţă şi sunt de obicei angajaţi part-time în agricultură. Al doilea palier cuprinde 13% dintre fermieri, care deţin 26% din terenurile agricole, fermele având dimensiuni ce variază între 1 şi 5 ha. Aceste ferme sunt considerate a fi marginale, având o participare mică pe piaţă. Al treilea grup, care are mai puţin de 1%, se compune din ferme cu dimensiuni cuprinse între 5 şi 10 ha şi ocupă doar 7% din suprafaţa de teren agricol privat. Cel mai mic grup de fermieri, reprezentând doar 0,2%, deţine mai mult de 10 ha fiecare şi cultivă mai mult de 41% din terenurile agricole, deşi în principal prin intermediul acordurilor de închiriere. 


Pentru a rezuma, peste 98% dintre fermieri cultivă 52% din terenurile agricole, în acest context, remarcându-se faptul că aproape 30% din teren este necultivat, neutilizat sau abandonat
.


Parcelele şi proprietăţile fragmentate, răspândite peste graniţele administrative ale localităţilor, sunt obstacole în calea amenajării teritoriului, precum şi pentru planificarea şi gestionarea terenurilor. Factorii de decizie, atât din sectorul public, cât şi din cel privat se confruntă cu posibilităţi limitate de alocare de resurse alternative. Acest lucru împiedică punerea în aplicare a politicilor de dezvoltare rurală regională, a strategiilor, programelor şi proiectelor care vizează îmbunătăţirea nivelului de trai în zonele rurale
.


Programele de dezvoltate rurală au în vedere rezolvarea unor probleme deosebit de delicate:


- competitivitatea scăzută a mărfurilor agricole


Se au în vedere condiţiile economice nefavorabile pentru dezvoltarea agriculturii - cerere scăzută, preţuri mari la produsele agricole de bază, acces dificil la resursele financiare ale băncilor, neacceptarea terenurilor agricole drept garanţie pentru acordarea de credite, etc. – precum şi concurenţa neloială, importul de produse agricole.  


- lipsa documentelor de proprietate pentru noii proprietari de terenuri 


Acest lucru amână consolidarea dreptului de proprietate asupra terenurilor, utilizarea legală a acestora, reprezintă un impediment pentru asimilarea fondurilor structurale ale UE. 


- problema investiţiilor în agricultură şi zonele forestiere care vizează restructurarea, promovarea de inovaţii cu valoare adăugată, precum şi promovarea agriculturii ecologice;

-  protecţia mediului şi gestionarea durabilă a terenurilor;

- crearea de locuri de muncă şi îmbunătăţirea infrastructurii şi serviciilor în zonele rurale;

- găsirea de fonduri pentru investiţii de dezvoltare a comunităţilor din mediul rural.

CEHIA


Principalele asociaţii reprezentative sunt Asociaţia Agrară, care reprezintă  interesele fermelor de mari dimensiuni şi Asociaţia Agricolă a Fermelor Private, 
care este orientată spre fermierii individuali
.


Asociaţia Agrară din Republica Cehă a fost fondată în anul 2001 ca succesor al Asociaţiei cooperativelor agricole, ale cărei rădăcini se află în era socialistă.


După anul 1990, asociaţia s-a transformat de mai multe ori, însă indiferent de denumire şi de forma de organizare, aceasta a încercat să influenţeze politica agricolă, prin cooperare cu instituţiile politice şi ministerul de resort, precum şi prin lobby politic în Parlament. Efortul asociaţiei nu a fost încununat de succes, importante decizii, cum ar fi legile privind proprietatea, restituirea terenurilor şi reglementarea pieţei libere, nefiind influenţate de opiniile exprimate de conducerea asociaţiei. 


În 2004, membrii Asociaţiei utilizau 1.349.000 ha de teren agricol, ceea ce reprezinta 37% din suprafaţa agricolă totală a ţării.


Asociaţia are aproximativ 1.000 de membri, jumătate dintre ele sunt cooperative, aproximativ o treime sunt societăţi pe acţiuni şi circa 15% sunt societăţi cu răspundere limitată. Din totalul societăţilor existente la nivelul ţării, 73% din cooperativele de producţie, 52% dintre societăţile pe acţiuni cu activitate în domeniul agricol şi 9% dintre societăţile cu răspundere limitată sunt membre ale Asociaţiei Agrare.

Asociaţia Agricolă a Fermelor Private a fost înfiinţată în anul 1999 prin comasarea a trei asociaţii mici, cu interese similare, sarcina principală fiind apărarea intereselor economice, sociale şi profesionale ale agricultorilor.

 
Membrii acestei structuri deţin circa 300.000 ha de teren agricol, reprezentând doar 7% din totalul terenurilor agricole. Asociaţia are aproximativ 3.100 de membri, ceea ce înseamnă că media suprafeţelor cultivate/agricultor membru este de aproximativ 100 ha, o cifră cu mult peste dimensiunea medie a suprafeţei de care dispune o fermă individuală. 


În prezent numărul producătorilor agricoli înregistraţi în Registrul agricol depăşeşte de 10 ori numărul de membri ai asociaţiei. Astfel, legiuitorul nu a prevăzut obligativitatea asocierii, pentru obţinerea de rezultate superioare.


Potrivit legii, o persoană fizică care realizează o afacere privind creşterea şi reproducerea animalelor de carne şi lapte, privind vânzarea produselor vegetale netransformate şi a produselor animaliere, întreprinderile agricole (persoane juridice) sunt supuse înmatriculării în registre speciale
. Conform legii, trebuie să se înregistreze toate persoanele fizice/juridice care au ca obiect de activitate producţia agricolă, gestionarea pădurilor, a luciurilor de apă şi a celor curgătoare.


Proprietatea asupra terenurilor este fragmentată în Republica Cehă. După anul 1990 au fost eliberate 4.875.860 titluri de proprietate pentru 15.146.737 parcele de teren. Suprafaţa totală a terenurilor agricole este de 4.273.000 ha, aproximativ 54% din suprafaţa totală a Republicii Cehe. Din suprafaţa agricolă totală, 3.607.000 ha sunt înglobate în diferite structuri de asociaţii mai mult de 3.500.000 ha, fiind proprietatea persoanelor fizice şi doar aproximativ 700.000 ha de teren agricol fiind în proprietatea statului.


Terenurile agricole aparţin unui număr de peste 54.000 de operatori. Din acest total, 51.500 sunt persoane fizice şi 2 685 persoane juridice. Persoanele fizice, fermierii independenţi, deţin aproape 26% din terenurile agricole. Restul de 74% din terenurile agricole sunt exploatate de către persoane juridice: societăţi comerciale pe acţiuni (22%); societăţi mixte sau cu răspundere limitată (22%), restul de 30% fiind cooperative agricole.


În cursul ultimilor ani, de după anul 1990, marile cooperativele agricole dintr-o zonă au fost transformate în unităţi mai mici.. Dimensiunea fermelor agricole s-a schimbat în mod semnificativ în perioada 1995 - 2002. Dimensiunea medie a fermelor a scăzut de la 153 ha la 136 ha. Media exploataţiilor agricole creşte doar în cazul fermierilor independenţi, de la 39 la 42 ha), a companiilor pe acţiuni, de la 1206 la 1502 ha 1206 la 1502 ha şi a societăţilor mixte, de la 1206 la 1502 ha. 


Proprietarii de terenuri agricole au dreptul să le închirieze, procentul de ternuri închiriate fiind în jurul valorii de 90%. Diferenţa mare dintre numărul de proprietari şi cel al utilizatorilor direcţi reprezintă o. moştenire a colectivizării. Aceasta este o caracteristică specifică fostelor state comuniste, diferenţa înregistrată în Cehia fiind de neegalat în alt stat membru al Uniunii Europene.


Suma de închiriere este reglementată prin lege şi se ridică la 1% din preţul oficial al terenurilor agricole, cu excepţia cazului în care proprietarul şi chiriaşul stabilesc altfel. În realitate, chiria medie poate depăşi 2% din preţul oficial al terenului, fiind estimată la valori cuprinse între 25 şi 100 de euro/ha. Cu toate acestea, nivelul scăzut al chiriei nu oferă un stimulent pentru cumpărarea de terenuri
.

  
Retrocedările de terenuri agricole şi forestiere au avut loc în conformitate cu prevederile Legii privind pământul (1991), reparcelarea şi comasarea fiind două dintre activităţile importante, care s-au derulat până în anul 2004. Principala problema a fost reprezentată de compensaţiile care trebuiau acordate pentru terenurile care nu puteau fi restituite. Procesul a fost complicat şi mai mult după adoptarea Legii privind vânzarea terenurilor care a dat un drept de preemţiune municipalităţilor şi arendaşilor, pe teren lung. Astfel, s-a ajuns la transferul de terenuri în detrimentul restituirii. 


Comasarea terenurilor reprezintă un instrument principal pentru a asigura identificarea terenurilor, restabilirea proprietăţii private şi finalizarea procesului de retrocedare. În acelaşi timp, comasarea prevede condiţiile pentru îmbunătăţirea calităţii mediului, protecţia solului şi a fertilităţii acestuia, gestionarea apelor şi creşterea stabilităţii ecologice a peisajului. Rezultatele comasării pot servi pentru refacerea bazelor de date privind cadastrul, având un caracter obligatoriu pentru amenajarea teritoriului. 


Legea adoptată în anul 1991 privind comasarea terenurilor a prevăzut două situaţii: comasarea simplă şi cea complexă. În primul caz s-a avut în vedere schimbul de terenuri mici cuprinse în acelaşi plan cadastral, în situaţii urgente, vizând fenomenul de eroziune, inundaţii sau acces rutier. În al doilea caz s-a avut în vedere schimbul de terenuri în vederea realizării de producţii agricole, cedarea de terenuri către arendaşi, utilizarea temporară a parcelelor altui proprietar, dar acest lucru nu a rezolvat şi problema dreptului de proprietate. În faza iniţială de transformare a agriculturii comuniste centralizate, aceste măsuri au permis celor interesaţi de agricultură să obţină terenurile necesare activităţilor agricole.


În prezent, comasarea complexă este forma cea mai frecventă de comasare a terenurilor, n total, au fost reparcelate 285.650 ha, reprezentând 8% din totalul suprafeţei agricole. Întegul proces este finanţat de stat. În faza iniţială, începută în anul 2000, comasarea a fost parţial finanţată în cadrul programului SAPARD. 


Structura responsabilă cu această activitate este Ministerul Agriculturii, care nu dispune în prezent de fonduri pentru această activitate.


Două tipuri de proiecte au fost implementate în cadrul acestei măsuri: 


• 
a) proiecte de geodezie 


- explorarea parcelelor; 


- dezvoltarea de hărţi digitale cadastrale


• 
- delimitarea parcelelor în conformitate cu comasarea aprobată


- drumuri de acces;


- măsuri anti-eroziune;


- măsuri hidrologice;


- asigurarea stabilităţii ecologice. 

DANEMARCA

Legislaţia funciară a fost modificată succesiv şi a urmărit promovarea unor facilităţi pentru a creşte mărimea fermelor, a putea utiliza tehnologiile moderne şi a conserva pământul, apa şi aerul.

Există o veritabilă politică de gestionare a fondului funciar. Sistemul impune taxe fiscale pentru proprietarii care cer modificarea destinaţiei terenurilor agricole. 

 
Autorităţile daneze au implementat o politică de mediu care tinde să retragă anumite terenuri din agricultură pentru a proteja zonele cu un echilibru fragil. Suprafaţa agricolă reprezintă 61,02% din suprafata totală, iar suprafaţa arabilă 52,72% din suprafaţa totală. Populaţia activă agricolă este estimată la 84.720.
Organizarea teritoriului agricol
Exploataţiile agricole sunt în totalitate proprietate privată, statul promovând şi încurajând acest lucru. Astfel, fiecare fermier posedă pământul său, clădiri, animale şi maşini agricole.

Fermele daneze, de regulă, nu au personal angajat.

Majoritatea fermelor sunt de dimensiune mică şi medie, circa 80 % au suprafeţe mai mici de 50 hectare.

Suprafaţa exploataţiilor creşte permanent, ajungând la o medie de 59,7 ha.

Potrivit legislaţiei în vigoare, agricultura prezintă multe particularităţi, fiind un model viabil pentru agricultura celorlalte state europene.
- persoanele care posedă pământ trebuie să locuiască la fermă;
· fermele mai mari de 50 de ha, pot fi înstrăinate numai către persoane care au o anumită pregătire în domeniul agricol şi posedă "certificatul verde”;

· fermierul nu poate lăsa ferma moştenire copiilor săi. Aceştia pot cumpăra ferma de la părinţi la preţul pieţei. Introducerea sistemului de proprietate cumpărată combinat cu consultanţă agricolă şi informare, proveninte de la organizaţiile fermierilor a declanşat un proces rapid de schimbare continuă;
· fermierii sunt asociaţi într-un sistem cooperatist – cooperativele fermierilor - care le reprezintă interesele; 
·  de asemenea, toate problemele fermierilor sunt susţinute de către organizaţiile proprii ale acestora.
 
Rolul statului în agricultura daneză
- interesele fermierilor în relaţiile acestora cu statul sunt reprezentate de „Federaţia uniunilor fermierilor danezi”;
- statul subvenţionează serviciile de ajutorare a fermierilor şi a lucrătorilor agricoli în caz de imbolnăvire sau când aceştia participă la cursuri de perfecţionare;
- asigură condiţii foarte avantajoase pentru investiţiile făcute de tineri în  domeniul agriculturii;
- asigură securitatea socială a  fermierilor în caz de şomaj;

- acordă o atenţie deosebită instruirii şi cercetării în domeniul agricol, pentru care se acordă fonduri şi subvenţii consistente.

ESTONIA


Încă din anul 1988, chiar înainte de recâştigarea independenţei, guvernul estonian a adoptat o decizie fără precedent prin care a permis vânzarea de maşini agricole şi echipamente pentru fermieri
. Legea oferea şi o serie de garanţii pentru înfiinţarea şi dezvoltarea de ferme agricole.


Legea privind terenurile a fost adoptată în 1991, retrocedând foştilor proprietari suprafeţele confiscate în perioada comunistă. Din anul 1996 restituirea terenurilor agricole şi privatizarea fermelor s-a intensificat. Până la sfârşitul anului 2001, 860.000 ha, circa 71% din totalul terenurilor agricole şi 1,5 milioane ha de teren forestier au fost cuprinse în activitatea de cadastrare. 


Legea privind reforma agriculturii a fost adoptată în 1992. Această lege a stabilit condiţiile pentru lichidarea fermelor colective şi crearea de noi ferme şi întreprinderi agricole private şi a societăţilor comerciale pe acţiuni, pe baza activelelor şi a terenurilor deţinute sau exploatate. Activele deţinute de 360 ​​de ferme colective, înfiinţate în perioada comunistă, au fost utilizate pentru înfiinţarea a 11.700 de ferme agricole comerciale şi 709 întreprinderi agricole, fapt care relevă din nou fragmentarea agricolă.


Datorită schimbărilor structurale, ocuparea forţei de muncă în zona rurală a scăzut cu 50% în primii 10 ani de la recâştigarea independenţei. 


Conform datelor existente în anul 2005, existau 27.747 exploataţii agricole, ponderea celor mai mici de 2 ESU
 fiind relativ mare, circa 75,8% dintre exploataţii. Fermele agricole care au solicitat plata unică pe suprafaţa de producţie agricolă sunt considerate ca fiind exploataţii agricole active, circa 19.000. În acelaşi timp, baza de date agricolă conţine aproximativ 7.000 de întreprinderi comerciale, clasificate peste nivelul de 2 ESU. 


Mai mult de jumătate din producătorilor agricoli (64,1%) fac parte din grupa   2-6 ESU, caz în care se poate estima un volum de vânzări în valoare de maxim 200.000 coroane/an
. 


Grupa de ferme din categoria 6-25 ESU, presupune un profit din vânzări de circa 200.000-1.000.000 coroane/an. Circa 88,6% din agricultorii ţării se încadrează în aceste categorii menţionate. În acelaşi timp, aceste categorii utilizează 36,1% din terenurile agricole şi 43,8% din forţa de muncă/an/unitate agricolă. 


Circa 10,4% dintre producătorii agricoli fac parte din grupa 25-250 ESU (producători cu profit din vânzări de 1-10 milioane coroane), utilizând 45,4% din terenurile agricole şi 30,6% din forţa de muncă.


Doar 1,0% dintre producătorii agricoli aparţin grupei de mărime de peste 250  ESU, utilizând 18,5% din suprafaţa agricolă şi 25,6% din forţa de muncă. 


Dimensiunea medie a unei ferme agricole este de 20 ha.


Obiectivul general al Programelor naţionale privind agricultura şi dezvoltarea rurală este acela de a îmbunătăţi competitivitatea antreprenorilor rurali prin diversificarea profilului de activitate, în principal în zonele periferice, pentru creşterea numărului de locuri de muncă.


Obiectivele specifice pentru dezvoltarea activităţilor non-agricole:


•  diversificarea activităţilor producătorilor agricoli care deţin întreprinderi;


• implicarea factorilor de decizie locali în gestionarea şi coordonarea activităţilor de producţie şi servicii;

• implicarea tinerilor, a femeilor şi a persoanelor cu handicap în acest tip de activităţi;

 • orientarea spre energie regenerabilă - biocombustibili, energie eoliană, biomasă.
FRANŢA

Codul rural
 modificat de Legea referitoare la dezvoltarea teritoriilor rurale (LDTR), din 23 februarie 2005; Legea nr. 2010-874 din 27 iulie 2010 de modernizare a agriculturii şi pescuitului.
În Franţa, procesul consolidării exploatărilor rurale (numit remembrement), proces iniţiat prin Codul civil napoleonian, proces asemănător celui realizat în Germania şi Austria, s-a intensificat după cel de-al Doilea Război Mondial. El a vizat amenajarea teritoriului rural, prin regruparea terenurilor agricole aparţinând mai multor agricultori, în jurul unei exploatări agricole mai mari. Acţiunile de amenajare funciară prin regruparea unor parcele cu suprafeţe reduse sau prea dispersate pentru a fi uşor exploatate au avut drept scop reducerea timpului şi costurilor de exploatare, îmbunătăţirea şi optimizarea muncii în agricultură, limitând deplasarea, adaptând parcelarea şi topografia la exigenţele agriculturii moderne, mai ales mecanizarea. Scopul general a fost acela de a îmbunătăţi structura exploatărilor agricole. În acord cu principalele obiective PAC, Franţa a urmărit creşterea radicală a productivităţii agricole, ceea ce a implicat o diminuare a numărului exploatărilor agricole nerentabile. Acest obiectiv a fost realizat pe parcursul unui proces care a durat 30 de ani şi care a avut, adesea, efecte contradictorii. 
a) Scurt istoric al proceselor de integrare şi concentrare a structurilor agricole în Franţa  

În anul 1938 s-a înregistrat, în Franţa, cel mai mare declin al formelor tradiţionale de a face agricultură. Exploatarea tradiţională
, de tip ţărănesc, era autonomă, orientată spre interior, cu resurse limitate care nu permiteau evoluţia tehnologică, nici accelerarea creşterii agriculturii. Valoarea de exploatare depindea exclusiv de fertilitate, singurul factor variabil fiind munca. Odată cu creşterea importanţei mijloacelor de producţie mecanice, chimice şi biologice şi cu deschiderea spre economia de piaţă, exploatările agricole s-au schimbat radical, fiind nevoite să se adapteze rapid. Micile exploatări agricole erau foarte puţin rentabile, puţin informate şi apelau adesea la întrajutorarea cu vecinii. Ele erau marcate de un şomaj ascuns, de existenţa unei munci neremunerate şi se aflau, adesea, în situaţii foarte dificile. În aceste condiţii se impuneau forme de organizare mai realiste, mai raţionale. Formele de întrajutorare şi de grupare au constituit soluţiile inevitabile pentru agricultori. Începând din 1958, s-a declanşat era exploatărilor agricole integrate într-o economie complexă. 

Legea referitoare la orientare agricolă din 8 august 1962 a definit un nou tip de societate în agricultură: grupările agricole de exploatare care aveau ca obiect valorificarea prin munca în comun a exploatărilor agricole, în condiţii comparabile cu cele existente în exploatările cu caracter familial. Scopurile înfiinţării lor erau variate: folosirea în comun a maşinilor agricole, munca în comun, etc. Principalele motivaţii ale concentrării au fost legate de obţinerea unui venit mai ridicat, dar şi de supravieţuirea economică, prin utilizarea mijloacelor tehnice moderne care permiteau obţinerea unei producţii agricole de calitate, în condiţii de muncă mai uşoare şi rentabile. Problema rentabilităţii a devenit o miză importantă a activităţii agricole. 

Procesul integrării s-a realizat atât pe verticală (vizând ansamblul proceselor succesive de producţie), dar şi pe orizontală, între procese de producţie analoage. Această tendinţă s-a manifestat la nivel internaţional, mai ales în SUA
. Procesul integrării pe orizontală a implicat conectarea exploatărilor agricole individuale cu alte exploatări agricole, gruparea realizându-se, în principal, în jurul unei investiţii importante. Acestea au luat forma atelierelor de cultură (pentru suprafeţe mari) şi a atelierelor de creştere a animalelor. În unele situaţii, au fost concepute ateliere de producţie, implicând resursele unui sat (de exemplu, în estul Franţei, a fost constituită o grupare în jurul turmei satului). Un exemplu de integrare verticală a fost acela al atelierelor de producere a laptelui, care au inclus cultura furajelor, recoltarea, conservarea, distribuţia, apoi naşterea animalelor, creşterea, achiziţionarea de gene etc.

Acţiunile de amenajare funciară agricolă şi forestieră, realizate în perioada 1960-1980, au fost precedate de anchete publice şi studii de impact, de elaborarea unor măsuri compensatorii pentru schimbările preconizate (schimbare de drumuri, cursuri de apă, plantări, drenaje ale terenurilor etc.). Acţiunile au fost finanţate public sau prin participarea agricultorilor şi autorităţilor locale. Procedurile s-au îndeplinit dificil, existând obstacole psihologice, rutină, teama de pierderi etc. În anii ’60 s-a acordat o indemnizaţie viageră de plecare (IVD) agricultorilor în vârstă (peste 60 de ani) şi s-a sprijinit instalarea tinerilor prin acordarea dotării pentru tinerii agricultori (DJA). În anii ’70, sindicatul tinerilor agricultori a lansat ideea existenţei a „3 agriculturi”, asociată propunerilor PAC: o agricultură a micilor exploatări care nu puteau asigura veniturile corespunzătoare agricultorilor; o agricultură a marilor exploatări agricole, deja specializate, moderne, eficiente pe piaţă; o agricultură a exploataţiilor medii. Centrul Naţional al Tinerilor Agricultori (CNJA), din Franţa, a susţinut sprijinirea micilor ferme cu potenţial viabil pentru a se moderniza. În aceeaşi perioadă au fost create Grupurile agricole de exploatare în comun (GAEC), iar în 1985 a apărut o nouă formă societară de exloatare agricolă, întreprinderile agricole cu responsabilitate limitată (EARL).
b) O reformă radicală a structurilor agricole

Legea referitoare la dezvoltarea teritoriilor rurale (LDTR), din 23 februarie 2005, a înlocuit procedura de amenajare funciară agricolă şi forestieră. Prin documentele tip Grenelle referitoare la mediu a fost propusă o nouă formă de consolidare, numită consolidare ecologică. În prezent, aceste tipuri de acţiuni sunt reglementate strict, existând proceduri clare.
Legea a modificat în mod semnificativ Codul rural. Capitolul I al Codului rural şi pescuitului marin se referă la amenajarea şi dotarea spaţiului rural (cartea 1). Titulul I se referă la dezvoltarea şi amenajarea spaţiului rural, prioritate esenţială a amenajării teritoriului. 

Legislaţia franceză în materie cuprinde prevederi clare care permit asigurarea, de o manieră eficace, a organizării funciare, indispensabile, în special cu privire la restructurarea parcelară a exploataţiilor agricole.

Reglementările cu privire la organizarea funciară din Codul rural şi din legile speciale, cuprind dispoziţii cu privire la: natura juridică, constituirea şi funcţionarea comisiilor de organizare funciară; alegerea modului de organizare funciară şi determinarea perimetrelor prin comasare; finanţarea şi executarea operaţiilor relative la operaţiunile de organizare funciară.
Legea nr. 2005-157 a prevăzut înfiinţarea Comisiilor de amenajarea funciară (art. L 121-2 – L 121-12), instituite de consiliile generale departamentale, la cererea: consilierilor comunelor interesate în amenajarea sau cesionarea unor parcele; a proprietarilor sau a celor care gestionează terenurile agricole, dacă aceştia vor să facă cesiuni, prin înţelegere. Comisiile de organizare funciară sunt:

1.Comisia comunală  sau intercomunală de organizare funciară (COCAF)
2.Comisia departamentală de organizare funciară (CODAF) (art. L 121-2 şi următoarele şi art. R. 121-1 şi următoarele din Codul rural).

Comisiile comunale (intercomunale) şi departamentale sunt autorităţi administrative.
1. Comisia comunală (intercomunală) de organizare funciară (COCAF)
Consiliul general, proprietarii sau proprietarii exploatanţi de terenuri sunt aceia care semnalează prefectului utilitatea unei organizări funciare. Prefectul poate, cu avizul Consiliului general, să instituie o comisie comunală de organizare funciară (art. L 121-2 din Codul rural). Dar o comisie poate fi instituită şi fără  solicitarea prefectului în următoarele cazuri: 

- atunci când Consiliul general o cere; 

- când exproprierile sunt făcute pentru a realiza lucrări publice; 

- în zonele de munte; 
- dacă ea este cerută de elaborarea sau de revizuirea unui plan de organizare a solurilor (POS); 
- cu avizul Consiliului general, atunci când programul aprobat de o hotărâre intercomunală de organizare şi dezvoltare a prevăzut o operaţiune de organizare funciară (art. L 121-2, alin. 2 din Codul rural).
Comisia comunală de organizare funciară este condusă de un preşedinte şi cuprinde: 
- primarul şi un consilier desemnat de Consiliul municipal; 
- trei exploatanţi (proprietari, proprietari exploatanţi, arendaşi) şi doi supleanţi desemnaţi de Camera de agricultură;

- trei proprietari de bunuri funciare neconstruibile şi doi proprietari supleanţi aleşi de Consiliul municipal; 
- trei persoane calificate în materie de faună, floră şi protecţia naturii şi a peisajelor desemnate de preşedintele Consiliului general, din care unul ales de preşedintele 
Camerei de agricultură; 
-  doi funcţionari desemnaţi de preşedintele Consiliului general; 
-  un delegat al departamentului finanţe publice; 
- un reprezentant al preşedintelui Consiliului general (art. L 121-3 din Codul rural).
Dacă organizarea funciară implică teritoriul mai multor comune limitrofe, terenurile pot fi incluse în acelaşi perimetru de organizare funciară. În acest caz, prefectul poate să instituie o comisie intercomunală care are aceleaşi competenţe ca şi comisia comunală.
Preşedintele şi preşedintele supleant al comisiei intercomunale de organizare funciară sunt desemnaţi în aceleaşi condiţii ca şi preşedintele şi preşedintele supleant al comisiei comunale.
Comisia intercomunală are următoarea componenţă: 
- primarul fiecărei comune asociate sau unul dintre consilierii municipali desemnaţi de acesta; 
- doi proprietari exploatanţi şi un supleant, precum şi doi proprietari şi un supleant, pentru fiecare comună, desemnaţi sau aleşi în condiţiile prevăzute pentru comisia comunală;
-  trei persoane calificate în materie de faună, floră şi protecţia naturii şi a peisajelor, desemnate de preşedintele Consiliului general,  dintre care una la propunerea preşedintelui Camerei de agricultură; 
-  doi funcţionari desemnaţi de preşedintele Consiliului general; 
-  un delegat al directorului departamentului finanţe publice ; 
-  un reprezentant al preşedintelui Consiliului general  (Art. L. 121-4 Cod rural).

Comisia comunală sau intercomunală de organizare funciară este completată de doi proprietari forestieri şi doi supleanţi ai comunei desemnaţi de Camera de agricultură la propunerea Centrului regional al proprietăţii forestiere şi doi proprietari forestieri şi doi supleanţi ai comunei desemnaţi de Consiliul municipal, atunci când organizarea priveşte împădurirea sau pădurile (art. L. 121-5 din Codul rural).
2. Comisia departamentală de organizare funciară (CODAF)
Această comisie este însărcinată să examineze, la cererea celor interesaţi sau la cererea prefectului, deciziile luate de comisiile comunale (art. L 121-7 din Codul rural). Comisia departamentală are următoarea componenţă: 
-  un preşedinte; 
-  patru consilieri generali şi doi primari de comune rurale;
-  şase funcţionari desemnaţi de preşedintele Consiliului general;
- preşedintele Camerei de agricultură sau reprezentantul său desemnat dintre membrii Camerei de agricultură; 
- preşedinţii sau reprezentanţii acestora aparţinând federaţiei sau uniunii departamentale a sindicatelor agricole, precum şi organizaţiile sindicale ale tinerilor agricultori, cele mai reprezentative la nivel naţional; 
- reprezentanţi ai organizaţiilor sindicale agricole, reprezentative la nivel departamental; 
-  preşedintele Camerei departamentale a notarilor sau reprezentantul său; 
- doi proprietari, doi proprietari exploatanţi şi doi arendaşi desemnaţi de preşedintele Consiliului general;

- doi reprezentanţi ai asociaţiilor agreate în materie de faună, floră, protecţia naturii şi a peisajelor desemnaţi de preşedintele Consiliului general (art. L. 121-8 Cod rural). 
Comisia departamentală de organizare funciară are competenţa de a modifica operaţiunile stabilite de comisia comunală sau intercomunală de organizare funciară. Astfel, Comisia departamentală de organizare funciară poate fi sesizată, în condiţiile prevăzute de art. L 121-11 din Codul rural, în cazul unui litigiu în materie de comasare rurală. Când Comisia constată că modificarea parcelară necesară pentru asigurarea restituirilor în natură şi restabilirea drepturilor proprietarilor interesaţi va avea consecinţe excesive asupra situaţiei celorlalţi proprietari exploatanţi, poate să adopte o decizie motivată specificând că această restabilire va fi asigurată prin plata unei indemnizaţii, obligaţie aflată în sarcina departamentului (Art. 121-11 din Codul rural).
Politica structurală de mare amploare a impus crearea unor Societăţi de amenajare funciară şi aşezări rurale (SAFER) care controlează modul de atribuire a terenurilor agricole. Conform articolului L 141-1 din Codul rural, societăţile de amenajare funciară şi aşezări rurale – SAFER - sunt constituite în mediul rural pentru a rezolva problemele funciare ale politicii de amenajare şi dezvoltare durabilă a teritoriului (politică desfăşurată conform prevederilor L. 111-2 Cod rural). Ele au ca misiune să îmbunătăţească structurile funciare, prin instalarea sau menţinerea exploatărilor agricole sau forestiere, prin punerea în valoare a solului, eventual prin amenajarea sau reproiectarea parcelelor. Conform legii, ele asigură transparenţa şi controlul pieţei funciare rurale. Colectivităţile publice şi persoanele juridice reprezentative ale intereselor economice, de mediu şi sociale cu caracter rural, pot participa la capitalul social. Societăţile SAFER pot achiziţiona bunuri rurale, pământuri, exploataţii agricole sau forestiere, cu scopul de a le retroceda; pot efectua cesionări, atribuiri prin elaborarea unor caiete de sarcini. Observatorul spaţiilor rurale monitorizează schimbările destinaţiilor spaţiilor agricole (art. L 112-1).
Referitor la alegerea modului de organizare funciară şi determinarea perimetrelor, Codul rural precizează că departamentul trebuie să stabilească toate documentele necesare pentru determinarea modului de punere în practică a organizării funciare. Comisia comunală sau intercomunală propune Consiliului general modul organizare funciară pe care îl consideră oportun pentru a fi aplicat perimetrelor corespunzătoare, precum şi cerinţele care trebuie îndeplinite, în ceea ce priveşte parcelele noi şi lucrările conexe. Limitele teritoriale de organizare înglobează unul sau mai multe perimetre. Avizul comisiei comunale sau intercomunale este adus la cunoştinţa asociaţilor. În cazul contestaţiilor, acest aviz menţionează că proprietarii trebuie să avizeze preşedintele Comisiei, într-un interval de o lună. Avizul Comisiei trebuie, în acest caz, să fie notificat autorilor acestor contestaţii care pot interveni în procedurile de organizare funciară, sub rezerva recunoaşterii ulterioare a drepturilor lor. Având în vedere observaţiile făcute de asociaţi, comisia comunală sau intercomunală poate propune modificări ale perimetrului pe care le estimează ca fiind fondate. (Art. L. 121-13 din Codul rural).
În ceea ce priveşte finanţarea şi executarea operaţiilor, Codul rural precizează că departamentul reglează cheltuielile privind operaţiunile de organizare funciară. Astfel, există prevăzut la Secţiunea „Investiţii ale bugetului departamentului”, un fond de sprijin destinat participării comunelor, regiunilor, precum şi particularilor la operaţiunile de organizare funciară.

În comunele în care tot teritoriul sau o parte a făcut deja obiectul unuia dintre modurile de organizare funciar-rurală, iar o parte dintre proprietari este de acord a se angaja financiar în noile operaţiuni de organizare funciară, departamentul poate cere o participare în ansamblu a proprietarilor sau a proprietarilor exploatanţi implicaţi. Modalităţile acestei participări fac obiectul unei consultări prealabile a proprietarilor implicaţi, organizată de către departament. În momentul consultării, proprietarul exploatant se poate substitui proprietarului pentru a lua în sarcina sa participarea, cu totalitate cheltuielilor implicate. Organizarea funciară este aşadar asimilată muncii de ameliorare executate de către întreprinzător. (Art. L. 121-15 din Codul rural).

Prefectul poate, atunci când decizia unei operaţiuni de organizare funciară este luată, să interzică anumite operaţiuni în perimetrul în cauză, în special de distrugere a spaţiilor împădurite şi a împăduririlor lineare, a gardurilor vii şi plantaţiilor de aliniament. În aceeaşi materie, el poate să amâne hotărârile privind cererile pentru emiterea autorizaţiei de construire. Proiectele de vânzare de proprietăţi incluse în perimetrul de organizare funciară trebuie să fie comunicate comisiei comunale, care poate cere o autorizare de la CODAF pentru ca tranzacţia să poată fi realizată.

Restructurarea parcelară poate lua aspectul tradiţional al schimbului de imobile rurale dintre proprietari. Schimbul poate fi bilateral sau multilateral. Oportunitatea schimbului, pentru ameliorarea condiţiilor exploatării agricole sau ale producţiei forestiere, trebuie să fie recunoscut de Comisia departamentală de organizare funciară. Schimbul voluntar realizat între proprietari implică transferul drepturilor reale asupra parcelelor schimbate către fiecare dintre coschimbaşi. Titularii acestor drepturi pot face însă opoziţie cu privire la actele de schimb. Actele de schimb sunt apoi supuse, după publicarea la biroul de ipoteci, spre omologare preşedintelui tribunalului de mare instanţă, care hotărăşte cu privire la cerere. Aceste prevederi sunt mai greu de aplicat în cazul schimburilor multilaterale. În cazul unui perimetru delimitat, realizarea acestor schimburi este indispensabilă pentru organizarea funciară. Dacă există divergenţe, este solicitat arbitrajul şi totodată decizia CODAF, decizia finală urmând să fie pusă în aplicare de către prefect. Ca urmare, în executarea acestei decizii, proprietarii vor putea fi constrânşi să îşi schimbe parcelele într-un perimetru de organizare stabilit (hotărât în condiţiile legii).

Reorganizarea funciară este o procedură care are drept scop să amelioreze structurile de fonduri agricole şi forestiere într-un perimetru determinat pe calea schimburilor parcelare şi de a pune în valoare terenurile necultivate recuperate. În cazul reorganizării funciare, se recurge într-un anumit perimetru la comasare, în care parcelele sunt schimbate şi nu redelimitate. În operaţiunea de reorganizare funciară se aplică regulile comune organizării funciare, iar aceasta este condusă de COCAF şi CODAF, care fac recensământul parcelelor necultivate, al proprietarilor şi proprietarilor exploatanţi, printr-o anchetă publică. Continuând procedura reorganizării funciare, COCAF stabileşte un proiect de schimburi parcelare având la bază valoarea pământurilor (terenurilor). Proiectul de schimb este supus anchetei publice, apoi prefectului care delimitează operaţiunile în cazul în care nu sunt reclamaţii. Eventualele reclamaţii sau apariţia proprietarilor necunoscuţi reprezentaţi, se înscriu la CODAF, care verifică dacă opozanţii sunt minoritari şi posedă mai mult de un sfert din suprafeţe. Cererea de schimb este depusă la primărie şi urmăreşte transferul de proprietate. Organizarea funciară este apoi delimitată de prefect. Este de relevat că reorganizarea funciară are cele mai multe şanse de succes acolo unde solurile sunt omogene, iar numărul proprietarilor este restrâns. 

Comasarea rurală, care se practică în Franţa din secolul al XIX-lea, este o procedură forţată de redistribuire a terenurilor într-un perimetru determinat şi ea constituie primul instrument de organizare funciară, atât din punct de vedere istoric cât şi operaţional. În ceea ce priveşte importanţa şi necesitatea comasării, în prefaţa Titlului II – „Organizarea funciar-rurală” - din Codul rural
  se relevă următoarele:

„Principiul autonomiei voinţei şi regulile succesorale nu favorizează în nici un fel dezvoltarea raţională a domeniilor rurale. Foarte de timpuriu, au apărut divergenţe între interesul personal al titularilor dreptului de proprietate şi necesitatea promovării unei politici de organizare funciară logică. Comasarea rurală constituie unul dintre principalele mijloace de punere în practică pentru a lupta contra „balcanizării” (parcelării) terenurilor agricole. Originile sale sunt îndepărtate (....)”
.
Operaţiunile de comasare au adus şi aduc proprietarilor exploatanţi o serie de avantaje. Astfel, regruparea parcelelor compunând aceeaşi exploataţie permite o exploataţie mai eficientă a terenurilor, a materialului agricol.
În Franţa, circa 40% din suprafaţa agricolă utilă, care reprezintă aproximativ 13 milioane ha a fost comasată. Autorii comasării sunt comisia comunală şi comisia departamentală.
Comisia comunală de organizare funciară dă avizul asupra perimetrului de comasat şi este cea care stabileşte documentele necesare şi proiectele de transferuri (schimburi). Ea desemnează expertul geometru care execută deciziile sale. Atunci când operaţiunile de comasare sunt angajate în mai multe comune, intervine comisia intercomunală. Comisia comunală este o autoritate administrativă, iar deciziile sale sunt acte administrative şi executorii. Deciziile sunt susceptibile de recurs în faţa Comisiei departamentale de organizare funciară, în luna publicării lor. 
Dacă se impune, Comisia departamentală de organizare funciară poate retuşa proiectul de comasare, decizia sa fiind susceptibilă de recurs pentru exces de putere în faţa judecătorului administrativ. În activitatea tehnică complexă a comasării rurale, geometrul (topometrul) are un rol esenţial, mai ales că el stabileşte planurile şi documentele necesare. Acesta este desemnat de preşedintele Consiliului general, la propunerea COCAF şi este ales dintr-o listă cu geometri agreaţi prin hotărârea ministrului agriculturii. El este remunerat  de către departament.
Comisia comunală poate decide, odată cu decizia de comasare a terenurilor, cu privire la executarea lucrărilor de interes colectiv, a muncilor de ameliorare funciară legate de comasare, muncile de pe cursul apei non-domeniale sau pentru protecţia pădurii. În lipsa angajatorului comunei, munca – gestiunea şi întreţinerea – pot fi date în grija unei asociaţii funciare, care este o asociaţie sindicală la care toţi proprietarii din perimetrul comasat trebuie să adere. Asociaţia funciară de comasare poate întreprinde munci diverse, de competenţa oricărei asociaţii sindicale.
Perimetrul de comasat este fixat de prefect la propunerea COCAF şi CODAF şi cu avizul Consiliului general. Limitele teritoriale ale comunelor pot, cu această ocazie, să fie modificate, comasarea fiind aplicabilă proprietăţilor rurale şi proprietarilor de pământ.

Comasarea are drept obiect esenţial ameliorarea exploataţiilor agricole de bunuri şi constituirea exploataţiilor rurale de un singur fel, eficiente, a marilor parcele bine grupate fără a mări distanţa medie dintre pământuri şi centrul principal de exploatare. Comasarea trebuie, de asemenea, să permită organizarea rurală a perimetrului la care se referă.

Comasarea se aplică bine terenurilor exploatate, dar şi terenurilor apte pentru agricultură (cu vocaţie agricolă).

Clădirile, precum şi terenurile imediate ale acestora, nu sunt incluse în comasare, decât în situaţia unei decizii contrare. Dacă aceste clădiri erau incluse în perimetrul de comasare, ele trebuie, fără acord expres, să fie reatribuite proprietarilor fără modificări de limite.
Anumite bunuri sunt incluse în perimetrul de comasare, dar trebuie să fie reatribuite proprietarului iniţial, cu excepţia acordului contrar, şi nu pot suferi decât modificări de limite indispensabile. Aceeaşi regulă se aplică şi pentru terenurile îngrădite (neabandonate), imobilele unde se găsesc surse de ape minerale, mine şi cariere, terenuri construibile, imobile cu utilizare specială, terenuri care au instalaţii permanente şi importante (instalaţii de irigare, şanţuri zidite, silozuri).

Referitor la tehnicile şi rezultatele comasării, experienţa a permis punerea în valoare, în cele mai multe situaţii, a tehnicilor celor mai eficiente. Astfel, regruparea parcelară s-a efectuat raţional pe mase de repartiţie, adică pe zone naturale sau delimitate, care constituie perimetrul comasării. Fără o excepţie jusfificată, nu s-a creat decât o singură parcelă pe proprietar într-o masă de repartiţie.
În cadrul exploataţiei, dificultatea ar putea fi aceea a determinării acesteia, dar apropierea parcelelor rămâne un obiectiv mai puţin important decât regruparea lor. 
Distribuirea terenurilor comasate este efectuată după regula eficienţei. Ca urmare, Comisia comunală de organizare funciară trebuie, succesiv, să-şi contabilizeze parcelele în baza documentelor cadastrale, apoi să claseze pământurile, ţinând cont de natura şi de productivitatea lor. Aşadar, fiecare proprietar trebuie să primească nu o suprafaţă echivalentă cu suprafaţa în ha, ci echivalentul care reprezintă valoarea productivităţii reale.

Orice proprietar de parcele situate într-o arie delimitată, denumită de origine controlată, dacă nu acoperă decât o parte a perimetrului de comasare, nu poate cere Comisiei comunale sau intercomunale de organizare funciară decât o suprafaţă echivalentă ce îi va fi atribuită în această arie (Art. L 123-4 alin. 7 din Codul rural).

Comasarea conduce la o urmărire încrucişată a parcelelor atribuite proprietarilor diferiţi. Astfel, o nouă delimitare este pusă în valoare şi noi titluri de proprietate sunt emise şi atribuite. Noua repartiţie a terenurilor se evidenţiază în cadastru, care se reface.

Transferul de proprietate rezultă din demarcaţia operaţiunilor de comasare, la data depunerii la primărie a planului definitiv de comasare, constatat printr-un certificat de către primar. 
Comasarea este supusă normelor de drept comun, atunci când este asociată cu realizarea utilităţilor publice: autostrăzi, căi ferate şi mai ales, atunci când procedura se aplică proprietăţilor rurale şi, de asemenea, terenurilor pe care se construieşte.

O altă formă de comasare este comasarea – organizare care reprezintă o comasare conjugată unei acţiuni cu privire la terenurile pe care se poate construi. Această operaţiune specifică este reglementată de Legea muntelui din 9 ianuarie 1985 
. Procedura este aproape similară cu cea a organizării funciare. Astfel, aceasta poate fi ordonată de către prefect, cu acordul Consiliului municipal, de fiecare dată când o comisie comunală este instituită şi propune elaborarea sau revizuirea unui plan de organizare funciară.

Comasarea – organizare se aplică în special în zona montană. În cadrul comasării – organizării, se urmăreşte realizarea a trei obiective: păstrarea terenurilor agricole, regruparea terenurilor construibile şi asigurarea unei mai bune repartiţii, precum şi posibilitatea comunei de a constitui rezerve funciare.

Prelevările efectuate asupra terenurilor agricole, destinate urbanizării şi rezervelor, sunt făcute ţinând seama de valorea ergonomică a solurilor structurilor agricole, terenurilor producătoare de calitate superioară sau care au echipamente speciale importante. Fiecare proprietar va primi terenul de construcţie în funcţie de aporturile inţiale: 10% aporturi, 10% terenuri de construcţie. Comuna poate însă primi totalitatea aporturilor sale în terenuri de construcţii, fără a putea depăşi 50% din suprafeţele construibile, iar un particular poate cere o reatribuire 100% agricolă, dacă nu, rămâne în cauza operaţiei de organizare funciară (art. L 123-19 din Codul rural).
O adaptare a procedurii de comasare funciară este organizarea funciară agricolă şi forestieră care poate fi realizată într-un sector definit de prefect pentru favorizarea unei mai bune repartiţii a terenurilor între producţiile agricole, pădure, spaţiile naturale, spaţiile locuite şi asigurarea prezervării mijlocului natural, a peisajelor remarcabile. Această procedură constă într-un sector de organizare agricolă şi forestieră, definit de prefect şi comasarea încheiată, prin delimitarea terenurilor cu destinaţie agricolă şi a terenurilor cu destinaţie forestieră. Pe terenurile agricole delimitate, este decisă interdicţia împăduririlor. Interesul acestei proceduri se relevă în zonele rurale, unde amestecarea terenurilor agricole -  forestiere este tradiţională.
c) Situaţia actuală a structurii agricole în Franţa 
Cu o producţie agricolă de 61 miliarde euro în 2009, Franţa realiza 19% din ansamblul producţiei Uniunii Europene. Primul producător de cereale în UE este Franţa, domeniul agroalimentar reprezentând 2,9% din PIB în 2009. Agricultura ocupă 32 milioane ha (din cele 55 milioane ale teritoriului metropolitan francez), iar pădurile 15,6 milioane ha; 7 milioane ha reprezintă teritoriul nonagricol
. Reorganizarea pieţei funciare şi de proprietate a terenurilor a permis o fluidizare a procesului de producţie.

Referitor la dimensiunea exploatărilor agricole, se poate afirma că, în Franţa, în anul 2007, 6% din exploatările profesionale aveau peste 200 ha (20% din suprafaţa agricolă a ţării). Mărirea lor s-a realizat prin preluarea exploatărilor care şi-au încetat activitatea. În perioada 2005-2007, numărul unităţilor pentru culturi mari a rămas relativ constant (mai ales pentru creşterea bovinelor pentru carne, cele pentru lapte scăzând cu 9%). În anul 2007 erau 238.000 unităţi sub 100 ha, peste 50% din exploatările agricole fiind cu o dimensiune situată între 25-100 ha şi 18% aveau o dimensiune între 100-200 ha. 
În prezent, specialiştii au definit mai multe tipuri de exploataţii agricole:  exploataţii agricole de tip industrial; exploataţii agricole de tip familial; exploataţii agricole de calitate (agricultura ecologică). În toate tipurile de exploataţii dotarea tehnică este de ultimă oră, fermierul poate, după câţiva ani de folosinţă a unui utilaj agricol, să îl schimbe cu unul nou, mai performant, fermele care comercializează aceste produse primind, pentru utilajul nou, utilajul folosit şi diferenţa de bani.

În Franţa, din 1988 şi până în anul 2008, au fost restructurate numeroase exploatări agricole (în anul 1988 erau 600.000, iar în anul 2007 – 326.000)
, predominând în continuare modelul exploatării familiale. În faţa provocărilor majore, agricultorii francezi au dezvoltat strategii de regrupare, mai ales în cooperative agricole sau alte forme de asociere. În Franţa, organizarea în sistemul cooperatist a agriculturii are o tradiţie de un secol, accelerându-se după 1945, cu scopul de a apăra interesele şi puterea economică a agricultorilor. Sectorul cooperativ este în prezent foarte dezvoltat: există 3.000 de întreprinderi industriale şi comerciale (cooperative, uniuni de cooperative şi societăţi de interes colectiv agricol) şi 12.500 cooperative de utilizare a materialului agricol (CUMA). Concentrarea producţiei s-a realizat în concordanţă cu regulile comunitare ale concurenţei (s-au creat uneori situaţii paradoxale: s-au admis cooperative de colectare a laptelui în Danemarca (ArlaFoods), dar nu şi în Franţa, care reprezenta mai mult de 5%).

 Sectorul cooperativ reprezintă 40% din sectorul agro-alimentar, trei sferturi din exploatările agricole aparţinând cel puţin unei cooperative. Cooperativa reprezintă interfaţa între producător şi piaţă, producătorul asociat fiind direct implicat şi mult mai protejat.

Gruparea agricolă de exploatare în comun (GAEC)
 este o societate civilă de persoane care permite agricultorilor asociaţi desfăşurarea unei activităţi în comun, în condiţii comparabile celor existente în exploataţiile cu caracter familial. Obiect: punerea în valoare în comun a exploatărilor agricultorilor asociaţi. Pot avea ca obiect şi vinderea în comun a roadelor muncii asociaţilor. 

Proiectul de Statut se trimite Comitetului Departamentului (DDT sau DDTM). Asociaţii care aduc capital rămân sau devin şefi ai exploatării şi beneficiază de statutul de agricultor din punct de vedere economic, social şi fiscal (art. L 323-13 al Codului Rural). Ei participă în mod egal la lucrări şi la gestionare, muncă pentru care ei primesc o remuneraţie medie cel puţin egală cu salariul minim, dar nu mai mare de şase salarii minime. Un fermier asociat poate pune la dispoziţia GAEC pământul, cu acordul proprietarului. Grupul poate fi gestionat de unul sau mai mulţi asociaţi sau prin decizie colectivă a asociaţilor, în adunări. Statutul precizează numărul de voturi al fiecărui asociat, în funcţie de calitatea sa, de participarea şi de părţile de capital pe care le deţine (în general se aplică principiul cooperativ 1 om = 1 vot). Numărul angajaţilor nu poate depăşi numărul celor din exploataţiile familiale. Există mai multe tipuri de grupări: GAEC totale – ce regrupează totalitatea exploatărilor asociaţiilor; GAEC parţiale – grupează doar anumite părţi ale acestora. Durata funcţionării lor este stabilită prin statut. Ele pot reuni de la 2 la 10 asociaţi (persoane fizice majore, agricultori cu titlu – doi soţi sau două persoane legate printr-un pact civil de solidaritate. Capitalul social: minimum 1.500 euro, divizat în părţi sociale cu valoare nominală egală sau superioară valorii de 7,5 euro. În anul 2009, existau 38.000 GAEC în activitate. Principalele probleme ale grupărilor de exploatare agricolă sunt cele legate de gestionare şi conducere. Această formă de structuri agricole pune probleme delicate în legătură cu conducerea grupării, cu concentrarea puterii de decizie şi cu cogestionarea activităţii. Noua diviziune a muncii creează noi poli de decizie care trebuie să se coordoneze. În Franţa, grupările agricole s-au dezvoltat rapid, creându-se mari exploatări agricole. Ele au fost un răspuns al agricultorilor dinamici la dificultăţile impuse de structurile funciare şi de piaţă, de nevoia accesului la noi surse de capital.

Exploatarea agricolă cu responsabilitate limitată EARL – este o formă de societate cu obiect agricol
. Ea poate fi unipersonală, când un agricultor creează o EARL care are ca obiect valorificarea exploatării sale. Bunurile utilizate, care constituie capitalul societăţii, vor fi separate de bunurile personale ale agricultorului. Fiecare asociat suportă pierderile doar în acord cu nivelul aportului lui la societate. Obiectul activităţii este activitatea agricolă, definită conform art. L 311-1 al Codului Rural. Numărul asociaţilor variază de la 1 la 10. Pot exista două tipuri de asociaţi: asociaţi care exploatează şi asociaţi aducători de capital (aportul minim este de 7.500 euro). Evaluarea aportului în natură se face de către experţi. Terenurile pot fi închiriate societăţii. Fiecare asociat care exploatează agricol beneficiază de drepturile le prestaţiile acordate prin regimul de protecţie socială a persoanelor nonsalariate agricol (de boală, pensii, pensie de invaliditate).
În Franţa, definirea unei ferme mici se face utilizând noţiunea UDE (unitate de dimensiune economică), unitate care corespunde 1.200 euro/marjă brută standard, echivalentă a 1,5 ha grâu într-o regiune de mare producţie (prag 92 t cereale). Este considerată o exploatare profesională exploatarea care asigură o plată de 0,75 Unitate de Muncă anuală (UTA). O unitate UTA corespunde plăţii unei persoane angajate full time sau echivalent a 1.880 ore de muncă anual şi  dacă marja brută standard (MBS) este de peste 8 Unităţi UDE (1 UDE = 1.200 euro). O exploatare care are MBS de 8 UDE are o cifră de afaceri de aproximativ 21.000 euro. O exploatare nonprofesională are sub 0,75 UTA şi/sau sub 8 UDE.

Conform legii, pentru exploatările aflate în dificultate, Ministerul aplică una din proceduri: reglementare prin înţelegere amiabilă, reglementările referitoare la redresare sau de lichidare juridică. 

Conform datelor statistice, formele juridice ale exploatărilor agricole în anul 2007 erau următoarele
:
	
	Efectiv

- în mii -
	SAU (suprafaţa agricolă utilizată)

- în ha -

	Exploatări individuale
	191,8
	56,7

	EARL
	69,5
	94,3

	GAEC
	41,1
	140,0

	Societate civilă
	17,4
	96,0

	Societate comercială sau cooperativă
	4,7
	49,2

	Grup 
	1,4
	74,1

	Ansamblu forme societare
	134,1
	106,7

	Total exploataţii
	326,2
	77,3


Reforma structurilor agricole din Franţa a lansat trecerea de la o agricultură de tip familial la o agricultură de tip antreprenorial. Conform noilor prevederi,  Programul naţional de dezvoltare agricolă şi rurală (PNDAR) era  finanţat printr-un cont special pentru dezvoltare agricolă şi rurală – CASDAR. Contul  a fost creat prin legea bugetului 2006 care prevedea ca în Trezorerie să fie deschis un cont intitulat Dezvoltare agricolă şi rurală, finanţat prin taxele de produse, cifra de afaceri a exploatărilor agricole 
 şi al cărui ordonator de credit este ministrul agriculturii. 

În prezent, Franţa se confruntă cu noi provocări: de mediu, tehnologice şi socio-economice. Cu o populaţie de 63,4 milioane locuitori,  Franţa are o dinamică demografică susţinută. Din punct de vedere al dezvoltării teritoriale, statisticile arătau între anii 1990-1999 o scădere cu 1/3 a populaţiei în departamente. În perioada 1999-2006, doar cinci departamente mai înregistrau acest fenomen. După anul 1999, Franţa a înregistrat o creştere în medie a populaţiei (0,3% anual), atât în mediul urban, cât şi în cel rural (mai ales în perioada 1999-2005). Urbanizarea intensă din perioada 1993-2004 a constituit o miză importantă pentru amenajarea teritoriului. Suprafeţele urbanizate au crescut cu aproape 60.000 ha pe an (1,5%), ceea ce a reprezentat o pierdere de resurse naturale şi agricole şi o schimbare a solului ireversibilă. Litoralul a fost unul din teritoriile cele mai afectate. Un alt exemplu relevant este zona Île de France care a înregistrat fenomenul periurbanizării (4%), dar şi o creştere deosebită a populaţiei. Reţelele de comunicaţii, rutiere şi feroviare, au crescut cu 40% în 10 ani. Dezvoltarea teritorială rămâne însă inegală, în anul 2006, patru regiuni realizând 50,6% din PIB: Île de France 28,3% din PIB, Rhône – Alpes, Provence – Alpes, Côte d’Azur, Nord – Pas – De – Calais.

În acest context, Legea nr. 2010-874 din 27 iulie 2010 de modernizare a agriculturii a avut drept scop elaborarea unei politici publice interministeriale referitoare la alimentarea populaţiei, cu scopul de a consolida legătura dintre producţia agricolă şi noile nevoi de alimentare. Prin lege, statul are misiunea de a supraveghea relaţiile comerciale în agricultură, ca şi aceea de a asigura instrumentele de asigurare pentru riscuri climatice.

Conform legii, Ministerul agriculturii, alimentaţiei, pescuitului şi zonelor rurale
 asigură controlul structurilor agricole. El urmăreşte şi coordonează formele juridice individuale şi colective în care se constituie exploatările agricole (exploatare individuală, grupări, forme cooperative sau societare). Ministerul coordonează asociaţiile şi grupările de persoane ce exploatează terenurile agricole şi supraveghează aplicarea convenţiilor încheiate între proprietari şi cei ce exploatează suprafeţele agricole (statutul luării fermelor în arendă şi alte tipuri de convenţii). Un obiectiv important a fost reafirmarea principiilor referitoare la dimensiunea umană şi familială a întreprinderilor agricole. 

Legea a definit statutul agricultor-antreprenor; a stabilit mijloacele de punere în aplicare a politicii de protejare a fondului funciar agricol, pe baza schemei coerenţei teritoriale elaborate la nivel intercomunal. Prin lege s-au instituit mijloace noi de gestionare durabilă a agriculturii
. În Franţa au fost finanţate Contracte Teritoriale de Exploatare, instituite de legile succesive  pentru orientare agricolă.
După o perioadă de creştere şi prosperitate (2006-2007), criza economică a pus în evidenţă principalele deficienţe şi a declanşat criza agricolă (scăderea veniturilor, creşterea preţurilor la îngrăşăminte). În Franţa, în perioada crizei au fost luate măsuri deosebite prin planul de susţinere excepţională a agriculturii (PSEA – octombrie 2009), în valoare de 1,8 miliarde euro. Din aceştia, 100 milioane pentru exploatări în dificultate.

Al patrulea exportator de produse agricole la nivel mondial, Franţa a pierdut o parte din pieţe în faţa concurenţilor europeni. Principala provocare pentru Franţa a fost adaptarea exploatărilor agricole la noile exigenţe şi la cererea internaţională de produse agricole. Ferma franceză va trebui adaptată exigenţelor competitivităţii, atât la nivelul producţiei, cât şi la nivel agroalimentar. Competitivitatea este o provocare pentru agricultura micilor exploatări.

Peisajul rural francez este foarte divers: agricultura de munte, de câmpie, păşuni etc. Micile exploatări se vor menţine în situaţia unei specializări în produse de calitate (agricultura biologică) şi a unei diversificări sporite.

Pentru a face faţă concurenţei sporite, vor fi protejate suprafeţele agricole ameninţate de urbanizare (mai ales în zonele periurbane). O comisie departamentală va aproba regimul terenurilor agricole conform schemei corenţei teritoriale (SCOT). S-a creat o taxă pe cesiunile şi vânzările pe terenurile agricole şi un Observator de utilizare a spaţiilor agricole.

Strategia intitulată Obiectivul pământului 2020: pentru un nou model agricol francez
, elaborată în 19 februarie 2009, a propus creşterea producţiei agricole (sub deviza: a produce plus a produce mai bine), pentru populaţia evaluată a fi în anul 2050. În acest scop se va urmări dezvoltarea unei agriculturi durabile, prin regândirea politicii referitoare la teritoriile rurale. Ea va încerca să dezvolte strategii colective şi concertate, pentru valorizarea durabilă a resurselor. Toate aceste obiective se vor putea realiza printr-o organizare spaţială coerentă. Acţiunile colective se vor desfăşura prin programele LEADER (care vizează legăturile dintre acţiunile de dezvoltare a economiei rurale). În acest scop, va fi încheiat un angajament de gestionare plurianuală, favorabil mediului cu zonele ce reprezintă miză pentru protecţia mediului (50% până în 2020). În zonele rurale, polii de excelenţă rurală participă la dezvoltarea economică a spaţiilor rurale.
Noul program de dezvoltare rurală 2007-2013 stabileşte că la nivel regional se vor stabili zonele şi mizele prioritare, un rol deosebit având direcţiile regionale. La nivel teritorial, se va realiza coordonarea activităţilor agricole (sisteme de culturi, creşterea animalelor etc.). Se vor organiza filiere de dezvoltare şi modele specifice la nivel teritorial, confirmându-se, astfel, că nu există un model unic de dezvoltare agricolă. 

FINLANDA

În Finlanda, în anul 2007 erau 70.000 de exploatări agricole (de la 130.000 în anul 1990), deşi suprafaţa agricolă a rămas aceeaşi. Agricultura în Finlanda se bazează pe exploatări familiale. În anul 2000, 22.000 ferme active aveau o activitate antreprenorială (9.100 ofereau servicii de muncă plurifuncţională agricolă, 2.300 ofereau servicii turistice, 2.300 se ocupau cu transformarea lemnului în energie, 1.100 aveau activităţi alimentare şi 300 activităţi de artizanat).

În anul 2007, 1.306 milioane euro au fost acordate Finlandei prin PAC: pentru culturi şi creşterea animalelor (555), pentru regiuni defavorizate (423), pentru protecţia mediului (332). Programul de dezvoltare rurală prevedea măsuri de creştere a competitivităţii agriculturii (Axa 1), prin dezvoltarea unor sectoare de producţie, prin măsuri de prevenire a deteriorării structurale legate de vârsta agricultorilor. În acest scop a fost susţinută dezvoltarea structurală a întreprinderilor familiale şi a fost promovată diversificarea agriculturii. Din fondurile alocate pentru Axa 1, 50% au fost acordate dezvoltării structurale a agriculturii şi 4% pentru cercetare şi inovare în domeniul agroalimentar, pentru păduri şi biocarburanţi.

Prin programul LEADER (Axa 4), au fost finanţate iniţiative de reunire de exploatări agricole în mediul rural, de cooperare între diferiţi actori, de creare a  unor reţele locale, regionale, naţionale, internaţionale. Pe Axa 4, 20% din fonduri au fost alocate pentru expertiză şi 80% pentru implementarea unor strategii locale de dezvoltare.

Prin fondurile de dezvoltare regionale au fost promovate întreprinderile şi organizaţiile care se ocupau de creşterea competitivităţii şi productivităţii, au fost susţinute structurile de expertiză şi instalarea rezidenţilor rurali. În acest context au fost extinse întreprinderi sau au fost create întreprinderi agricole noi; au fost dezvoltate proiecte de reciclare, puncte de servicii multiple, dezvoltare de produse agricole noi, de înaltă calitate; îmbunătăţirea nivelului capitalului uman din agricultură. În cadrul programului EQUAL, a fost realizat programul rural POMO, care a acoperit 2/3 din teritoriul finlandez. Au fost create reţele de cooperare, proiecte de dezvoltare a satelor.
GERMANIA 

În Germania, numeroasele concentrări de terenuri realizate în secolele XIX şi XX, cu scopul măririi dimensiunii suprafeţelor agricole, au fost considerate insuficiente. Consolidarea agricolă a început masiv după cel de-al Doilea Război Mondial, vizând în primul pas infrastructura, mai ales în industria vinului. Procesul consolidării rurale a avut drept scop constituirea unor exploatări rurale pe mari suprafeţe, procesul fiind aplicat şi în Austria. La începutul secolului XX, în Germania de Vest, numărul exploatărilor agricole era de aproximativ 1,6 milioane, fiind în continuă scădere, ajungând la  630.000 în anul 1990. Semnificativ este faptul că, în 1980, 5% din exploatările agricole aveau peste 50 ha, iar în 1997, erau 17% exploataţii agricole mari. În continuare însă, 75% din exploataţiile agricole au o suprafaţă de sub 20 ha (37% din suprafaţa agricolă utilă
.

În Germania de Est, colectivizarea realizată în perioada 1952-1960 a modificat puternic structura agrară, majoritatea exploatărilor agricole fiind exploatări agricole gigantice (cooperative sau întreprinderi de stat). Astfel, 5.100 unităţi deţineau 4.400 ha. 

După reunificare, structurile agricole din Germania de Est au supravieţuit parţial, chiar în condiţiile aplicării legii restructurării. Legea din 1990 (Landwirtschaftsanpassungsgesetz), abrogată în 1991, a avut ca obiectiv privatizarea proprietăţii funciare, prin suprimarea cooperativelor, întreprinderilor de stat şi împărţirea pământurilor foştilor proprietari.  În anul 1997, doar 14.000 de exploatări au fost vândute sau restituite (20% din suprafaţa Germaniei de Est). Trei sferturi din vechile structuri au rămas cooperative sau au devenit societăţi pe acţiuni, cu susţinerea membrilor. Concentrarea agricolă a avut loc mai ales în domeniul creşterii animalelor (aviculturii, creşterii de porcine şi producţiei de lapte).

După reunificare, mai ales, modelul agriculturii tradiţionale a fost înlocuit de modelul agriculturii competitive. În anul 1997, structura agricolă a Germaniei era formată din exploatări agricole cu suprafaţă medie de 32 ha (24,7 ha în Germania de Vest şi peste 200 ha în Germania de Est), repartizate diferit, în anumite landuri.

În prezent, agricultura germană se confruntă cu scăderea populaţiei din zonele rurale şi a numărului exploatărilor agricole (în 1950 erau 2 milioane exploatări cu 4 milioane persoane implicate în agricultură; în 1997, erau doar 485.000 exploatări cu 650.000 active agricole). Diminuarea populaţiei în agricultură a avut loc în paralel cu creşterea dimensiunii suprafeţelor agricole, majoritatea agricultorilor lucrând în sistem de arendă (formă adoptată pentru 91% din terenuri în Germania de Vest şi pentru 50% din terenuri, în Germania de Est).

Aplicarea PAC în Germania a dus la subvenţionarea, la început, a producţiei agricole, iar după 1992, la promovarea agriculturii ecologice şi a dezvoltării durabile. O modalitate utilizată în acest scop a fost „îngheţarea” unor terenuri şi pregătirea lor pentru agricultură ecologică, prin feritilizare (procedură frecvent utilizată şi în Franţa, unde are denumirea de jachère). Formula a fost promovată mai ales de comisarul pentru agricultură, Marian Fischer Boel, în anul 2008. Conform politicii europene în domeniu, agricultorii pot proceda astfel cu 10% din suprafaţa aflată la dispoziţie. Procedura se poate aplica în scopul protecţiei mediului, realizând contracte cu asociaţii de vânători, apicultori etc.

Constituţia germană stabileşte domeniile de competenţă federală. Conform Constituţiei, politica agricolă de la nivel federal interacţionează cu politicile agrare de la nivelul landurilor. La nivel federal, a fost elaborată Misiunea comună intitulată Îmbunătăţirea structurilor agricole şi a protecţiei cotelor (GAK), aplicată încă din 1969. Prin aceasta a fost posibilă reunirea măsurilor politicii structurilor agricole şi politicilor agricole de mediu cu alte măsuri de dezvoltare rurală. În Comitetul de planificare a Misiunii comune este nevoie permanent de obţinerea unui consens între statul federal/landuri. Există programe care se desfăşoară doar prin participarea landurilor (programe regionale), lLandurile prezentând programele de dezvoltare rurală direct la Bruxelles. Structurile de decizie sunt foarte complexe, bazate pe autonomie decizională, finanţarea europeană a politicii referitor la strategia agricolă fiind adesea dificilă. Statul s-a implicat doar în unele landuri (exemplu, Bavaria pentru sprijinul tinerilor agricultori). Constituţiile landurilor conţin prevederi referitoare la mediu, iar Planul cadru anual este instrumentul integrat, adoptat de Landuri. Combinaţia nivelurilor federal-landuri a creat uneori probleme de eficienţă a activităţii agricole
. 

Un rol important în evoluţia structurilor agricole din Germania a avut dreptul succesoral şi, în special, reglementarea mutaţiilor funciare la nivel federal. Acestea sunt diferite în estul şi vestul ţării, influenţând astfel schimbarea structurilor agricole. Au fost încercări de a extinde legea mutaţiilor funciare la nivelul landurilor sau de a o anula. Ele au fost respinse, întrucât s-a afirmat că este nevoie de control local pentru a menţine structuri viabile.
În timp, Legea cesionării terenurilor agricole a fost corelată cu Legea mutării funciare. În Germania, succesiunile şi cesionările terenurilor au nevoie de autorizare specială. Limitările acestor operaţiuni se fac atunci când fărâmiţarea terenurilor sau activitatea neeconomică au consecinţe nefaste asupra structurilor agricole. Achiziţionarea de terenuri este în general admisă, apărând probleme doar dacă acestea afectează major structurile agricole. 

Tribunalele agricole intervin când sunt riscuri majore pentru structurile agricole şi sunt supravegheate preţurile terenurilor agricole, astfel încât ele să nu fie disproprorţionate. În Germania, ca în alte state europene, funcţionează dreptul de preempţiune al Societăţilor de amenajare a teritoriilor funciare. Legea arendării (Landpachtverkehrsgesetzt, JO 1, 1985) a creat o mai mare flexibilitate, acordând arendaşilor dreptul de a modifica, în unele condiţii, structura agricolă, fără aprobarea proprietarilor.
În anul 2008, numărul total de exploataţii agricole  era de 374.000, din care:
- exploataţii  mai mici de 20 ha:181.200  (52%);

- exploataţii mijlocii 20-50 ha: 81.900 (23,5%);

- exploataţii mari 50-100 ha: 53.400  (15,32%);

- exploataţii mai mari de 100 ha: 32.000 (9,18%);

 94 % din ferme reprezintă afaceri de familie, numărul de persoane care lucrează în ferme fiind în medie de 1,02 persoane. Dotarea tehnică este foarte bună şi mecanizarea excesivă.

 Fermele specializate în creşterea animalelor, reprezintă principala sursă de venituri în agricultura germană  generând 60 % din veniturile anuale. 

Statul îşi manifestă interesul şi prezenţa în agricultură prin următoarele  programe guvernamentale: promovarea agriculturii biologice; asigurarea calităţii produselor; finanţarea cercetării ştiinţifice; garantarea sistemul de asigurări sociale pentru agricultură.

ITALIA

Agricultura italiană prezintă următoarele caracteristici generale: teritoriul naţional este reprezentat predominant de zone colinare şi muntoase;  creşterea demografică a fost menţinută aproape complet de imigraţie; raportul populaţie-suprafaţă agricolă este determinat de procesul de urbanizare care absoarbe în mod progresiv teren; suprafaţa agricolă a descrescut continuu, ceea ce a făcut ca terenul să devină o resursă preţioasă. 


Baza agriculturii o reprezintă exploataţiile agricole familiale, care deţin ponderea cea mai importantă. Concomitent au fost dezvoltate exploataţiile de tip industrial, care sunt specializate pe anumite categorii de produse, vegetale sau animaliere şi care au o productivitate deosebit de mare. 
Exploataţiile agricole sunt clasificate după suprafaţa utilizată în:

· Exploataţii agricole sub 20 ha - 1.260.100 (91%);

· Exploataţii agricole între 20-50 ha - 83.200 (6%);

· Exploataţii agricole între 50-100 ha – 27.000 (2%);

· Exploataţii agricole peste 100 ha 13.000 - (1%)
Datele statistice din anul 2006, referitoare la structura socio-economică a exploatărilor agricole din Italia, arătau că suprafaţa medie de exploatare era de 5,3 ha; 82,8% din exploatările agricole, aproape 2 milioane, nu aveau caracteristicile unei întreprinderi şi doar 17,2% (peste 420.000) erau adevărate întreprinderi agricole. Aspectele structurale şi economice ale exploatărilor agricole (marja brută standard, orientarea producţiei, talia medie a exploatărilor) puneau în evidenţă existenţa unei mari vulnerabilităţi a exploatărilor agricole mici. 

În acest context, a devenit esenţial rolul instrumentelor de planificare, al legislaţiei în domeniul agricol, precum şi al expertizei – cunoaşterea realităţii din teritoriu. Gestionarea teritoriului s-a schimbat fundamental, astfel încât s-a făcut trecerea de la un sistem de interdicţii şi constrângeri la un sistem de acordare a unor prime pentru crearea unor noi structuri agricole, fiind înfiinţat un Observator agronomic permanent.

În anul 2008, terenul agricol  reprezenta 13.342 mii ha, iar terenul arabil – 7.346 mii ha. Populaţia activă agricolă era 5% din populatia activă. Agricultura asigura 3% din PIB. În anul 2008, suprafaţa medie a unei exploataţii agricole era de  6,5 ha.
 Cooperarea agricolă are o tradiţie foarte mare şi se află în continuă perfecţionare. În ultimii 50 de ani numărul cooperativelor a crescut de la 2.000 la 20.000. Cele mai multe sunt în nordul ţării, unde se concentrează suprafeţele agricole cele mai importante din Italia.
În ultima perioadă, statul a intervenit şi intervine pentru  consolidarea unei agriculturi organice şi pentru salvarea şi conservarea mediului rural. Statul acordă credite subvenţionate, ajutoarele fiind mai mari în sud. Statul acordă ajutor direct fermierilor, pentru introducerea sau menţinerea metodelor de producţie agricolă compatibile cu necesitatea protecţiei mediului şi conservării naturii. Politica agrară promovează agricultura organică, cu rol deosebit în conservarea şi salvarea mediului rural. 

Statul va continua dezvoltarea programelor de susţinere a cooperaţiei sub toate formele, aceasta reprezentând o formă superioară de organizare  a exploataţiilor agricole. În acelaşi timp se va urmări susţinerea financiară a exploataţiilor agricole şi a cooperativelor din zona meridională, pentru evitarea falimentului acestora şi a fenomenelor sociale neprevăzute.

În anul 2009 a fost adoptată o decizie a Consiliului de Miniştri (D. 16847/09)
, prin care se solicita Consiliului European aprobarea pentru acordarea unui ajutor de stat agricultorilor italieni, în vederea achiziţionării unor terenuril agricole. Motivaţia solicitării menţiona că în Italia, dimensiunea medie a exploatărilor agricole este redusă şi proprietatea funciară este foarte fragmentată. Datele Institutului italian de statistică (ISTAT 2007) şi Eurostat arătau că 73% din fermele italiene aveau o suprafaţă inferioară suprafeţei de 5 ha şi că media naţională era de 7,6 ha (faţă de 13,3 ha media în UE 27). În perioada 2003-2007, 14,4% din exploatările agricle mici îşi încetaseră activitatea. În documentul înaintat Consiliului European, se sublinia că pe piaţa italiană preţurile produselor agricole crescuseră cu 1,3%, iar costul de producţie cu 3,7% anual. În anul 2009, rata ocupării forţei de muncă în zona rurală scăzuse considerabil faţă de anul 2008. În motivaţie se preciza că ajutorul putea sprijini tinerii agricultori să revină în agricultură (unde, în prezent, se manifesta o pondere mare a agricultorilor în vârstă). În anul 2005, 45% din exploatări erau lucrate de agricultori cu vârsta de 65 ani şi peste.

Un alt motiv invocat era creşterea preţurilor pământurilor (1,3% în 2008, 2% în 2009 – date ISMEA 2009), aceste preţuri fiind superioare preţului mediu european (20.000 euro/ha), luat în considerare de Asociaţia europeană a instituţiilor de amenajare rurală. În aceste condiţii, criza economică şi financiară actuală a redus accesul agricultorilor la credite, mai ales al tinerilor. Ajutorul de stat prevăzut a fi acordat era de 100 milioane euro, ceea ce ar fi permis achiziţionarea a 34.000 ha în perioada 2010-2013 (în medie, 28 ha pe cumpărător). De acest ajutor ar fi beneficiat 1.200 agricultori. Formele de acordare a ajutorului puteau fi variate: credit ipotecar asupra bunurilor imobiliare pe 15 ani (maximum 30 de ani); preţ bonificat etc.

LITUANIA


Strategia Naţională de Dezvoltare Rurală pentru anii 2007 - 2013 şi Programul de dezvoltare rurală au formulat principalele obiective ale dezvoltării rurale a ţării:


- creşterea economică şi dezvoltarea regiunilor prin sporirea competitivităţii producţiei agricole, a sectorului industriei de prelucrare şi silviculturii;


- crearea de oportunităţi de diversificare a activităţilor agricole şi îmbunătăţirea calităţii vieţii în zonele rurale;


- promovarea valorilor de mediu;


- diminuarea disparităţilor între urban şi rural şi între regiuni
.
 
Structura fragmentată a exploataţiilor agricole şi forestiere reprezintă una dintre principalele probleme care împiedică creşterea competitivităţii produselor agricole ale ţării. 


Retrocedarea terenurilor agricole şi forestiere a însemnat întoarcerea la vechii proprietari a circa 4 milioane de ha. Micii producători agricoli au cumpărat peste 600.000 ha din rezerva de stat. Aceasta mai deţine doar terenuri care au valoare redusă (terenuri neproductive, albiile râurilor sau zone de munte).


Pentru agricultură pot fi folosite 2,81 milioane ha de teren agricol. Mărimea medie a unei ferme în Lituania este de aproximativ 11,1 ha, media UE fiind de circa 20 ha
.


Recensământul general al exploataţiilor agricole evidenţiază faptul că 171.500 de ferme dispun de mai puţin de 5 ha de teren (18,9% din suprafaţa totală), 89.000 de ferme dispun de  5,1-20 ha de teren agricol (32,4%), iar 20.100 ferme dispun de mai mult de 20 ha de teren agricol (48,7%). Fermele agricole mari care au suprafeţe de peste 100 ha însumează doar 0,84 milioane ha din suprafaţa agricolă totală.


Strategia naţională pentru dezvoltare rurală semnalează faptul că infrastructura din zonele rurale, în comparaţie cu cea din zonele urbane, este mult mai săracă. Disparităţile dintre zone sunt mai vizibile în ceea ce priveşte alimentarea cu apă şi energie electrică, reţeaua de drumuri, sistemele de încălzire centralizată, conductele de canalizare şi reţelele de telecomunicaţii.


Structura instituţională pentru punerea în aplicare a proiectelor de consolidare a terenurilor în Lituania este pe două niveluri - regional şi naţional.

La nivel regional, guvernatorii regiunilor au lansat o serie de proiecte  pentru descentralizare şi delegarea de competenţe municipalităţilor.  


La nivel naţional supravegherea proiectelor de consolidare a terenurilor agricole se realizează de Serviciul naţional funciar din cadrul Ministerului
Agriculturii. Finanţarea proiectelor de consolidare a terenurilor agricole se face de Agenţia naţională de plăţi din cadrul Ministerului Agriculturii. 

Legea nu prevede obligativitatea participării fermierilor la activitatea de consolidare a terenurilor, care are la bază principiul voluntariatului. Dar, proprietarii de terenuri pot lua parte la planurile propuse de autorităţile locale, pe baza unei proceduri de „acord preliminar”. Legea prevede sancţiuni pentru persoanele care refuză în mod neîntemeiat să încheie un acord, iar cele care participă au dreptul să solicite despăgubiri pentru compensarea pierderilor suferite.


În prezent, sistemul legislativ nu este armonizat. Actele normative care reglementează proprietatea, publicitatea imobiliară şi cadastru nu definesc o procedură specială de înregistrare a parcelelor de teren, în conformitate cu necesităţile cerute de acordurile de consolidare a terenurilor. În plus, proprietarii de terenuri pot să efectueze acte de dispoziţie asupra proprietăţilor, ceea ce conduce la diminuarea sau creşterea valorii parcelelor. Mai mult, legile respective nu oferă modalităţi concrete de rezolvare a litigiilor din domeniu.

OLANDA

Sistemul olandez în domeniul agriculturii este bazat pe proprietatea privată asupra pământului. Denumirea de "sector agricol" include proprietăţile agricole, întreţinerea fermelor şi evoluţia acestora.
Cea mai importantă parte a sectorului agricol este horticultura , urmată de cultivarea pământului pentru bovine şi creşterea intensivă a acestora, precum şi a porcilor, puilor şi a vitelor. Terenul agricol  reprezintă 56,7% din suprafaţa totală, iar terenul arabil 21,96% din suprafaţa totală.

 Populaţia agricolă activă este de 300.000 (4% din populaţia activă).
Organizarea teritoriului agricol

Activitatea agricolă se desfăşoară sub forma unor holdinguri, care au la bază contracte de cooperare şi cuprind:
- producătorii propriu-zişi;

 - colectorii de produse agricole primare;

 - transporturi;
 - asigurare tehnică şi materială;
  - consultanţă tehnică, economică şi legală.
Holdingurile sunt constituite în funcţie de specificul producţiei, iar suprafaţa terenurilor agricole diferă în funcţie de acest specific (crescători de animale, în medie – 20 ha, culturi de câmp – 30 ha, sere – 1 ha.)
 În prezent sunt 81.800 holdinguri.
Specificul holdingurilor constă în suprafaţa de teren relativ mică şi activitatea foarte intensivă din ferme.
Unele exploataţii mari au crescut atât de mult încât au fost clasificate drept megaferme (cu circa 385 ha teren arabil, 410 vaci de lapte, 12.800 porci).

Exploataţiile agricole sunt clasificate după suprafaţa utilizată în:

- Exploataţii agricole sub 20 ha - 44.700 (58%);

- Exploataţii agricole mijlocii 20-50 ha - 21.000(27%);
- Exploataţii agricole mari între 50-100 ha - 9200 (12%);
- Exploataţii agricole peste 100 ha 2000 - (3%)

Suprafaţa medie a unei exploataţii agricole este de 25 ha.
Producătorii agricoli sunt asociaţi în cadrul cooperativelor agricole, acestea sporindu-şi dimensiunile ca urmare a comasării şi unirii capitalurilor. 

Preponderente sunt cooperativele cu specializare îngustă.
Fiecare fermier olandez este membru în trei-patru cooperative cu specializare îngustă, cum ar fi: de aprovizionare, de credit, de prelucrarea fiecărui tip de producţie.

Politica economică a guvernului are în vedere menţinerea fermelor familiale şi sprijinirea cooperativelor fermierilor, acestea fiind supuse unor impozite mai reduse.
Rolul statului  în agricultură
- Impozite mai reduse pentru fermieri şi cooperative;
- Subvenţionarea dobânzilor la credite;

- Acordarea de garanţii financiare pentru obţinerea unor împrumuturi;

- Asigurarea suportului financiar fermierilor care fac investiţii în folosul mediului înconjurător;

- Susţinerea financiară a sistemului de perfecţionare profesională pentru fermieri;

- Susţinerea sistemului de cercetare pentru agricultură şi mediu rural.
POLONIA


Marea majoritate a fermelor individuale  - circa 90% - sunt moştenire de familie. Vânzările de teren agricol de stat sunt, în principal, realizate prin licitaţii, care sunt desfăşurate la solicitarea micilor fermieri ce doresc să-şi mărească suprafeţele exploataţiilor familiale. 


Până în anul 2004, când Polonia a aderat la Uniunea Europeană, investitorii străini nu puteau achiziţioneze teren decât după aprobarea unei cereri depusă la Ministerul de Externe. Cu toate acestea, în anul 2002, de exemplu, prin capital străin au fost achiziţionate peste 327.000 ha, din care 292.400 ha au fost cedate pentru exploatare în leasing.


Principala problemă a agriculturii poloneze este similară celei din restul statelor foste comuniste, respectiv fragmentarea terenului agricol. Conform statisticilor, numărul de ferme era în anul 2004 de circa 2.934.000, din care aproximativ 2 milioane deţineau mai puţin de 1 ha, în timp ce suprafaţa medie a fermelor agricole era de 9,6 ha. În acelaşi timp, doar 3,3% din numărul total de ferme deţineau 20-50 ha, iar 0,7% gestionau o suprafaţa mai mare de 50 ha
. Transferul proprietăţii de stat în patrimoniu privat nu a rezolvat, însă, problema fragmentării terenurilor.   


Toate organizaţiile agricole din Polonia au printre atribuţii problematica fragmentării:


a) Camerele Agricole au fost înfiinţate potrivit prevederilor Legii din 14 decembrie 1995 privind Camerele Agricole.


Există 16 camere agricole regionale. Acestea funcţionază sub formă de consilii publice agrare. Sarcina lor este de a oferi informaţii şi consiliere pentru agricultori, precum şi de a reprezenta interesele membrilor săi, având o activitate concentrată pe modernizarea şi consolidarea competitivităţii producătorilor agricoli. Potrivit statutului lor, sunt controlate de Ministerul Agriculturii şi Dezvoltării Rurale.


Consiliul Naţional al Camerelor Agricole este o organizaţie a grupurilor de fermieri, care organizează activitatea  camerelor agricole. Consiliul Naţional este organismul naţional ale acestor camere, având atribuţii de reprezentare a intereselor socio-economice a fermierilor din Polonia, în elaborarea politicilor de agricultură şi dezvoltare rurală, precum şi sprijinirea dezvoltării echilibrate a agriculturii.


b) Grupurile de producători agricoli s-au înfiinţat în temeiul Legii din 15 septembrie 2000 privind grupurile agricole şi asociaţiile de producători. Scopul principal al legii este acela de a convinge fermierii să se organizeze în structuri juridice comerciale, care să le permită desfăşurarea de activităţi apecifice.


Conform legii, un grup poate fi constituit de către persoane fizice, persoane juridice şi organizaţii fără personalitate juridică, care doreşte înfiinţarea de ferme agricole. Fiecare grup poate fi compus din minim cinci persoane. Legea nu permite ca o persoană fizică/juridică sau o organizaţie să deţină mai mult de 20% din acţiuni.


Grupurile au personalitate juridică, putând funcţiona într-una din formele  legale prevăzute de lege: societate cu răspundere limitată, societate pe acţiuni, sindicat, asociaţie sau cooperativă. Grupurile pot fi înfiinţate numai pentru unele produse agricole sau grupuri de produse, printre care: cabaline, bovine, porcine, păsări, peşte, capre, oi, iepuri, ouă, lapte, miere, flori, cartofi, cereale, seminţe oleaginoase, fructe, legume, tutun, etc.


Membrii grupului sunt obligaţi să cumpere toate produsele obţinute de grup. Legea stabileşte valoarea minimă, anuală a producţiei de piaţă a grupului (care poate varia de la un voievodat la altul), în funcţie de numărul de membri ai grupului.


c) Uniunea Naţională a Fermierilor şi a Cercurilor Agricole sunt înfiinţate potrivit prevederilor Legii din 8 octombrie 1982 privind organizaţiile social-profesionale a fermierilor.


Cercurile agricole, ca organizaţii social-profesionale ale fermierilor, au o istorie de 140 de ani. Uniunea Naţională reuneşte organisme ale fermierilor şi agricultorilor din mediul rural, fiind cea mai mare organizaţie agricolă din Polonia, cu peste un milion de persoane. Fiecare cerc agricol poate fi înfiinţat de minim zece persoane, din care cel puţin opt trebuie să fie proprietari sau utilizatori ai exploataţiilor agricole.


Principalul obiectiv al Uniunii Naţionale a Fermierilor şi a Cercurilor Agricole este acela de a sprijini dezvoltarea zonelor rurale. În afară de aceasta, Uniunea reprezintă interesele sectorului agricol, în negocierile cu autorităţile agricole,
pregăteşte propuneri legislative în domeniu, caută soluţii la problemele importante de interes comun, pe care le promovează, implementează metodele moderne de agricultură, etc.


d) Federaţia Producătorilor Agricoli reuneşte 23 de structuri şi asociaţii din domeniul agriculturii: Asociaţia producătorilor de carne de porc, a producătorilor de pâine, a horticultorilor, etc.


Micii producătorii agricoli nu sunt obligaţi să fie membri ai unor asociaţii corespondente, dar înscrierea în Uniunea Naţională a Fermierilor şi a Cercurilor Agricole presupune că respectivul producător deţine în proprietate cel puţin 1 hectar de teren arabil. Calitatea de membru al grupurilor de producători agricoli sau înscrierea în asociaţii agricole este voluntară.


Centralizarea producţiei agricole s-a realizat doar în industria laptelui, în temeiul Legii din 20 aprilie 2004 de organizare a pieţei laptelui şi produselor lactate prelucrate. Resursele financiare ale fondului pentru acest domeniu sunt la dispoziţia preşedintelui Agenţiei privind Pieţele Agricole (AMA), instituţie de stat, care administrează peste 60 de mecanisme ale Politicii Agricole Comune. 

Pot beneficia de fonduri de sprijin în domeniul industriei laptelui persoanele juridice sau asociaţiile fără personalitate juridică cu sediul în Polonia sau persoane fizice care desfăşoară o afacere de profil pe teritoriul Poloniei.

Programul de devoltare rurală prevede alocarea a 17,4 miliarde de euro pentru susţinerea agriculturii şi a zonelor rurale în perioada 2007 - 2013. Valoarea totală a fondurilor contractate în conformitate cu acordurile încheiate şi deciziile emise au depăşit 58% din totalul fondurilor, la sfârşitul anului 2010. 


Programul a contribuit la despăgubirea agricultorilor care au suferit daune în urma  inundaţiilor din anul 2010. Banii au fost alocaţi fermelor care au avut pierderi de cel puţin 30% din media producţiei agricole anuale şi ale căror mijloace fixe au fost avariate. Agricultorii eligibili au primit fonduri pentru reconstrucţia şi refacerea fermelor şi culturilor, (de exemplu, hamei, pomicultura).
SLOVACIA


Dacă în anul 1999, agricultura Slovaciei contribuia la PIB-ul naţional cu aproximativ 4%, în anul 2007 ponderea sa a ​​scăzut la 2,55%. După aderarea la Uniunea Europeană şi implementarea PAC, 89,1% dintre fermierii individuali (cu un angajat), desfăşurau activităţi profitabile, având un profit mediu de 76 euro/hectar de teren agricol. Rezultatele economice bune au contribuit, pe de altă parte, la lichidarea numeroaselor ferme ineficiente din punct de vedere economic.


Exploataţiile agricole din Slovacia sunt, în prezent, relativ stabile, în ciuda
crizei economice. Pentru a sprijini antreprenoriatul în agricultură, guvernul slovac a adoptat în 2002, "Carta europeană a întreprinderilor mici", care a contribuit la îmbunătăţirea managementului. Cele mai importante măsuri adoptate sunt următoarele
:

• educaţia şi formarea profesională pentru agro-antreprenori,


• acces on-line la informaţii,


• e-commerce şi site-uri web,


• mai multe avantaje din partea pieţii unice europene,


• reprezentarea întreprinderilor mici în diverse comitete la nivel naţional.


Companiile agricole slovace au suferit modificări substanţiale, în special din cauza modificării formei de proprietate asupra terenurilor. Rezultatele agenţilor economici activi în agricultură diferă mult, dacă raportarea se face la mărimea fermei. Calculul realizat pe un hectar de teren cultivat conduce la concluzia că cele mai profitabile companii sunt cele mari, fermele mijlocii au probleme economice, iar micii fermieri sunt rentabili doar dacă sunt subvenţionaţi de stat.

Ascultaţi

Citiţi fonetic

 


În anul 2007, totalul companiilor agricole era de 2.041 (care deţineau 1,9 milioane ha), din care cooperative agricole - 603; companii private - 1285; ferme agricole de stat - 5; alte persoane juridice - 148. 


Dimensiunea medie a unei exploataţii în Slovacia este de 120 ha (în comparaţie cu 143 ha în 2005). Aceste ferme au angajat 64 000 de unităţi anuale de muncă (AWUs), echivalentul a 64 000 de oameni care lucrează cu normă întreagă, ceea ce reprezintă o scădere de 5% faţă de anul 2005. Doar 9% din suprafaţa agricolă a fost exploatată de proprietari.

-  51% dintre agricultori dispun de mai puţin de 1 ha teren agricol;


-  18% dintre ei dispun de 2 hectare;


-  49% utilizează mai puţin de 5 ha, în timp ce 18% folosit 50 ha sau mai mult;


- 72% produc resurse pentru consumul propriu şi 34% produse pentru vânzările directe;


-  25% dintre ferme sunt specializate în cereale şi oleaginoase;


-  15% sunt specializate în culturi de câmp şi creşterea animalelor;


- 13% dintre societăţi sunt specializate în domeniul recoltării produselor agricole
.

SPANIA

Agricultura deţine un rol esenţial, Spania fiind un mare producător de fructe, legume, măsline, ulei de măsline, zahăr, produse lactate, etc.

Terenul agricol  reprezintă 50,7% din suprafaţa totală, iar terenul arabil 27,18% din suprafaţa totală.

Populaţie agricolă activă este de 931.700 (4,2% din populaţia activă).

Organizarea teritoriului agricol

Exploataţiile agricole după suprafaţa utilizată sunt clasificate în:
· Exploataţii agricole mai mici de 20 ha – 731.600 (77,9%);

· Exploataţii agricole între 20 – 50 ha – 109.700 (11,7%);

· Exploataţii agricole între 50 – 100 ha – 49.200 (5,2%);
· Exploataţii agricole peste 100 ha – 48.800 (5,2%);
Suprafaţa medie a unei exploataţii agricole – 27,2 ha.
Tendinţa cea mai mare de creştere se manifestă la fermele mari (peste 50 ha).

Rolul statului în agricultură
· Acordarea de subvenţii la produsele agricole, în funcţie de zona unde se află exploataţia agricolă;
· Promovarea şi susţinerea unui sistem de credite agricole favorabil fermierilor;
· Acordarea de subvenţii şi prime de export pentru produsele ecologice;
· Susţinerea financiară a acţiunilor de protejare a mediului, a florei şi faunei, a solului, aerului şi apei.
SUEDIA

Activitatea în agricultură este organizată atât în ferme dominant familiale, cât şi în ferme cu nivel ridicat de concentrare.
Proprietatea în agricultura suedeză se prezintă astfel:
· 90% - proprietate privată;

· 3%   - proprietate de stat;

· 3%   - proprietate bisericească;

· 1%   - proprietate companii particulare.

Agricultura asigură 1,2% din PIB. 
Terenul agricol  reprezintă 7,1% din suprafaţa totală, iar terenul arabil 6% din suprafaţa totală.
Populaţia activă agricolă este de 96.780 (2% din populația activă).
Organizarea teritoriului agricol

Exploataţiile agricole după suprafaţa utilizată sunt clasificate în:
· Exploataţii agricole mai mici de 20 ha -  24200 (42,1%);

· Exploataţii agricole mijlocii - 20 – 50 ha – 15.400 (26,8%);

· Exploataţii agricole mari – 50 – 100 ha – 10000 (17,4%);

· Exploataţii agricole peste 100 ha – 7900 (13,7%).
Suprafața medie a unei exploatații agricole - 56 ha.

Tipurile de ferme reprezentate sunt: ferme horticole, ferme vegetale, ferme de bovine, ferme de oi și capre, ferme de porci, ferme de pui.
În agricultura suedeză se înregistrează o superspecializare a exploataţiilor agricole şi o superintensivitate a producţiei.
Agricultorii suedezi fac parte din diferite asociaţii pe grupe de interese, care se ocupă de probleme de aprovizionare, valorificare, procurare de utilaje şi de consultanţă.
În funcţie de tipul de exploataţie un fermier poate face parte din mai multe asociaţii. Cotizaţia plătită de fermier la o asociaţie echivalează cu valoarea a 100 kg. grâu. Înzestrarea tehnică este ireproşabilă, cu maximum de productivitate.
Rolul statului în agricultură

- Subvenţii sub diferite forme;
- Asigurări în caz de recolte slabe;
· Plăţi compensatorii pentru a face faţă concurenţei din cadrul pieţei din UE;
· Sprijin pentru agricultura ecologică.

Slovenia


Slovenia are o suprafaţă agricolă de 785.000 de hectare, care reprezintă 38,7% din suprafaţa totală. În comparaţie cu alte ţări din Europa Centrală şi de Est, importanţa macroeconomică a agriculturii este relativ scăzută. Cu toate acestea, sectorul agricol totalizează 6% din totalul locurilor de muncă. Ponderea agriculturii în Produsul Intern Brut este mai mică de 4% şi este în scădere, deoarece condiţiile naturale din Slovenia sunt relativ dezavantajoase pentru agricultură. Aproximativ 50% din suprafaţa totală este acoperită de păduri şi peste 70% din terenul agricol este clasificat ca fiind amplasat în zone puţin favorizate.


În domeniul agricol, Slovenia reflectă şi în prezent condiţiile politice şi economice existente în epoca socialistă
. Au existat mari terenuri deţinute şi administrate de stat şi mici ferme familiale. Acestea din urmă au deţinut peste 90% din totalul suprafeţei agricole. În prezent, o fermă medie are doar 5 hectare, iar mai mult de 85% din terenurile agricole sunt cultivate de către fermieri care deţin mai puţin de 20 de hectare. Producţia agricolă a scăzut în ultimii ani, ramura cea mai importantă fiind creşterea animalelor.
Procesul de privatizare a făcut distincţia dintre restituirea terenurilor şi activele de privatizare. Până în 1996, acest proces a fost amânat din motive juridice, dar restituirea terenurilor şi vânzarea activelor a fost încheiată în anul 2000. Terenurile aflate în proprietatea statului, care nu fac obiectul privatizării, au fost închiriate.
Caracteristic pentru Slovenia este faptul că unităţile agricole sunt mici şi dispersate. Zonele agricole ale ţării sunt împărţite în 720 de mii de unităţi agricole, care cuprind mai mult de 1,7 milioane de parcele. Acest lucru face ca 9 din10 unităţi agricole să aibă în medie din 6,3 ha de teren agricol. Din punct de vedere ecologic, despărţirea terenurilor agricole contribuie la conservarea biodiversităţii, a habitatelor şi specificului de mediu
.

Agricultura, industria alimentară şi silvicultura continuă un proces de restructurare început în urmă cu 20 de ani. Terenurile nefavorabile şi productivitatea scăzută rămân principalele probleme în agricultură, care necesită un angajament al statului de a îmbunătăţi situaţia. Investiţiile în agricultură au crescut în ultimii ani, în principal datorită resurselor alocate pentru restructurare din fonduri europene. 

În anul 1997 a fost fondată Asociaţia slovenă a bioagricultorilor, aceasta fiind prima asociaţie naţională a agricultorilor care a fost interesată în dezvoltarea unui sistem de certificare. Standardele pentru agricultura ecologică în Slovenia au fost pregătite de Institutul pentru Dezvoltare Durabilă, o organizaţie non-guvernamentală, special creată în acest scop. Aceste standarde au fost publicate de Ministerul Agriculturii, fiind întocmite în conformitate cu standardele internaţionale.
Agricultorii ale căror exploataţii au fost certificate ca ecologice în 1999, au primit subvenţii directe/hectar de teren agricol. Subvenţiile oferite au fost: 200 euro pentru păşuni; 300 euro pentru terenuri agricole; 370 euro pentru livezi intensive, producţie de legume şi viţă de vie; 450 euro pentru sere; 50 euro/fermă, subvenţie pentru cheltuielile de inspecţie şi certificare. Aceste subvenţii nu au fost o parte a unei strategii pe termen lung.

Relativ rapid, după declararea independenţei ţării, depopularea a determinat schimbări economice şi demografice semnificative în zonele rurale. Procesele de diferenţiere rural/urban au fost reflectate în apariţia zonelor de tranziţie din peisajul clasic agrar. 
Există două tipuri de fluxuri de migraţie în mediul rural. În jurul centrelor urbane s-a înregistrat o creştere a densităţii populaţiei, fiind abandonate zonele marginale ale localităţilor rurale. Aceste zone se confruntă cu probleme structurale legate de dezvoltare, în principal numărul insuficient de locuri de muncă stabile, lipsa  infrastructurii şi a perspectivelor de dezvoltare economică şi socială.
În ultimele decenii, ponderea populaţiei rurale a scăzut şi datorită faptului că majoritatea locuitorilor care trăiesc în zona rurală nu îşi câştigă existenţa din agricultură. Cu toate acestea, zonele rurale conservate, cu modele tipice culturale şi de dezvoltare, au devenit un mediu atractiv pentru viaţă, muncă şi agrement, la aceasta contribuind şi interacţiunea economică dintre zonele urbane şi rurale. Angajarea statului este vital în vederea asigurării de locuri de muncă în zonele rurale. În viitor, statul trebuie să facă eforturi pentru sprijinirea intensivă a mediului rural.

Pentru a creşte calitatea vieţii şi diversificarea activităţilor economice în zonele rurale, Programul naţional pentru agricultură şi zone rurale pentru perioada 2007-2013, propune următoarele proiecte: 
- dezvoltarea infrastructurii, construirea unui patrimoniu natural ca şi cultural bogat, ca bază pentru dezvoltarea activităţilor economice alternative în mediul rural;
- dezvoltarea tradiţiei artizanatului, ca bază pentru dezvoltarea antreprenoriatului bazat pe punctele forte ale mediului rural;
- diversitatea peisajului cultural şi conservarea mediului natural, ca o oportunitate pentru dezvoltarea turismului rural.
Trebuie avut în vedere un echilibru între cele trei principale domenii de intervenţie a statului: competitivitatea, mediul înconjurător şi diversificarea activităţilor economice, pentru ca dezvoltarea calităţii vieţii în mediul rural să fie îndeptată către o ţintă concretă, cu o alocare financiară corectă.


UNGARIA


Reforma adoptată conform prevederilor Politicii Agricole Comune din 2003 a condus la adoptarea unor elemente legislative noi, care nu puteau fi asimilate de modelul aplicat până atunci de agricultura maghiară, de exemplu, decuplarea  plăţilor directe de producţia realizată.


Condiţiile în care agricultorii maghiari s-au alăturat pieţei comune agricole au fost stabilite în Acordul de la Copenhaga. Astfel, în anul 2004, Ungaria şi alte şapte state membre au introdus sistemul de plăţi unice pe suprafaţă, pentru subvenţionarea agriculturii. În ceea ce priveşte plata directă, acest sistem cuprinde o plată unică pe suprafaţă (cu aceeaşi valoare/hectar pentru toate terenurile eligibile), cuplată cu o plată naţională directă. 


În plus, regula se aplică în sensul că sprijinul total acordat pentru un sector nu poate depăşi un anumit procent din sprijinul acordat pentru acelaşi sector în sistemul standard din vechile state membre ale Uniunii Europene (EU15).


La nivelul anului 2007, baza de date a societăţilor agricole cuprindea peste 626.000 de ferme individuale, ceea ce reprezenta o scădere de 12%, faţă de nivelul anului 2005. Factorul cel mai important este legat, însă, de dimensiunea medie a suprafeţei deţinută de o astfel de societate, care a crescut cu 12% faţă de acelaşi an, ajungând la 29 de hectare.


Rezultatele restituirii terenurilor agricole către proprietari a fost acela că, în prezent, circa 90% din terenurile cultivate în Ungaria sunt în proprietate privată. Secetele severe şi scăderea treptată a subvenţiilor guvernamentale pentru agricultură, au condus la o scădere cu 30% a  producţiei agricole în ultimii 10 ani. Subvenţiile de stat pentru agricultură sunt relativ scăzute, în medie de 5-7 ori mai mici/cap de locuitor, faţă de media Uniunii Europene
.


Dintre cele 626.000 de ferme individuale, doar 141.000 erau considerate exploataţii agricole:


- 58% dintre acestea au avut, în medie, un angajat, în timp ce 13% au folosit doi sau mai mulţi angajaţi;


- 31% au utilizat mai puţin de 2 ha de teren, în timp ce 9% dintre ferme au exploatat 50 ha sau mai mult;

     
- 55% dintre ferme produc, în principal, pentru consumul propriu, iar 35% pentru vânzările directe.


Finalizarea retrocedărilor a condus la existenţa a peste 2.000.000 proprietari, care  deţin 920.000 ferme mici, individuale, 99% dintre acestea având o suprafaţă mai mică de 10 hectare.


Principalele tipuri de producători agricoli se împart în următoarele categorii
:

- fermieri privaţi (60%) - deţin propriul teren sau suprafeţe închiriate (500 - 100 ha), nivelul tehnic al producţiei este slab sau mediu;


- cooperative agricole (24%) - suprafeţele de teren sunt deţinute în leasing (circa 1.000 ha), deţin utilaje agricole de calitate;

   
- societăţi agricole (10%) - ferme care îşi desfăşoară activitatea pe terenuri proprii şi închiriate (50-500 ha), deţin utilaje agricole de calitate;


- ferme de stat (6%) - deţin suprafeţe mari (10.000 ha) şi aplică metode şi tehnici moderne.


Potrivit programului de dezvoltarea rurală (2008)
, principala temă este eliminarea  impactului negativ al Politicii Agricole Comune asupra agriculturii maghiare:


• sprijinirea financiară a fermelor mari şi bine organizate, pentru creşterea performanţelor agricole; 


• acordarea de subvenţii fermelor agricole mari care cheltuiesc sume importante pentru modernizarea producţiei; 


• sprijinirea fermelor care au dificultăţi pe piaţă;


• măsuri de sprijin direct pentru cultivatorii de plante şi fermele care se ocupă cu creşterea animalelor (în special porci şi pasări);


• restructurarea producţiei şi diversificarea poduselor, prin folosirea energiei regenerabile;


• sprijinirea organizaţiilor de producători care îşi desfăşoară activitatea principală manual, fapt deosebit de important pentru ocuparea forţei de muncă în mediul rural (în primul rând: legume, fructe, struguri, vinuri);


• impunerea de sarcini legate de protecţia mediului;


• măsuri de sprijin pentru agricultorii maghiari cu dificultăţi în domeniul concurenţei de piaţă; 


• măsuri pentru îmbunătăţirea infrastructurii.


În acest scop, încă din anul 1996 Ungaria a creat prima organizaţie de marketing în domeniu - Centrul de Marketing Agricol - instituţie care îşi desfăşoară activitatea sub supravegherea Ministerului Agriculturii şi Dezvoltării Rurale.Ascultaţi

CONCLUZII

La nivel european, unităţile rurale sunt clasificate conform unităţilor NUTS (Nomenclatura Unităţilor teritoriale statistice europene), stabilită din 1988, de Eurostat): NUTS1 – grupe de regiuni; NUTS2 – regiuni; NUTS3 – provincii. Ele pot fi analizate din punctul de vedere al structurii exploatărilor (concentrare sau dispersie – conform unităţilor suprafeţelor agricole sau din punctul de vedere al dimensiunii medii a exploatării; din perspectiva ocupării forţei de muncă; sau din punctul de vedere al eficacităţii şi gradului de specializare al activităţii agricole. În funcţie de aceste criterii, pot fi stabilite tipologii diferite, după metoda clasificării mixte (Hybrid clustering)
. Această tipologie combină dimensiunea spaţială, temporală şi structurală
. În funcţie de aceste variabile, exploatările rurale pot fi multifuncţionale, stabilizate sau în curs de stabilizare (clasa 1), diversificate (clasa 2), rurale rezidenţiale difuz stabilizate (clasa 3), rural diversificate (clasa 4). Din această perspectivă, de exemplu, Franţa este considerată a avea o agricultură dominant multifuncţională; Spania este considerată o agricultură diversificată, cu putere rezidenţială în restructurare; Italia este apreciată ca o agricultură difuz stabilizată şi multifuncţională.
 

Din punct de vedere structural există mai multe tipuri de structuri agricole: structuri în curs de concentrare şi extindere; agricultură în stare de fragmentare, prin parcelizare excesivă; structuri stabilizate etc. 

Agricultura poate fi abordată, aşadar, din punct de vedere teritorial, din perspectiva combinării dintre rural şi agricol. Un mediu rural multifuncţional, stabilizat, consolidează spaţiile agricole, iar cel difuzat, stabilizate duce la restructuarea spaţiilor agricole. Spaţiul rural în curs de rezidenţializare, marginalizează spaţiile agricole, iar spaţiul rural diversificat este asociat, de obicei, cu spaţiile agrare variate. 
Scăderea numărului exploatărilor agricole şi mărirea lor este un fenomen comun multor ţări europene, dar condiţiile realizării acestor procese sunt foarte diferite. În funcţie de politica agricolă a fiecărui stat, a fost adoptată o anumită strategie structurală. 

În Franţa, de exemplu, creşterea suprafeţelor agricole a fost mare mare decât în Italia sau Marea Britanie. Doar în Franţa şi Germania a avut loc o creştere importantă a suprafeţelor agricole.

În Italia, existenţa culturilor foarte diversificate (culturi mari, vii, fructe, horticultură), a dus la persistenţa unor suprafeţe agricole medii. În Italia şi Spania domină încă exploatările agricole mici. Italia are mari întreprinderi pentru producţia de lapte, dar are exploatări mici viticole, fiind o agricultură diversificată.

Olanda a concentrat activitatea agricolă pe horticultură, pe creşterea animalelor şi, de aceea, suprafeţele agricole au rămas mici şi mijlocii, dar a crescut mult productivitatea (mai ales în sectorul horticol). Marea Britanie are o agricultură axată pe marile culturi, pe producţia de  lapte, pe creşterea ovinelor, dar are şi suprafeţe medii duble faţă de cele din Franţa. Forţa de muncă cu timp de muncă parţial este mai puţin utilizată în Olanda, Marea Britanie (exploatări mari) şi foarte răspândită în Italia şi Spania.

Dinamicile rurale explică dinamicile agricole, întrucât într-o lume rurală  din ce în ce mai complexă, evoluţia agricolă trebuie abordată în context teritorial sau din perspectiva interdependenţelor cu alte domenii. În contextul general al transformării, recompunerii şi, uneori, al recâştigării teritoriilor rurale, se manifestă uneori, la nivel european, contraste spaţiale. 

Lumea rurală a devenit mai complexă din punctul de vedere al funcţionării, organizării, structurării şi interdependenţelor multiple. Ea se adaptează unor noi moduri de producţie şi consum, dezvoltând noi funcţii. Relaţia agricultură/teritoriu trebuie privită prin prisma acestor transformări. Transformările agricole actuale (sociale, economice şi spaţiale) reprezintă adaptări la aceste noi exigenţe
. Spaţiile rurale se află la intersecţia reţeleor sociale, economice şi politice (globale, naţionale, regionale, locale).  Complexitatea spaţiilor rurale a impus elaborarea unui nou model de dezvoltare a teritoriilor.
În acest context, se impune reanalizarea impactului agriculturii familiale şi a celei de mare exploatare (industrială, corporatistă etc), în prezent manifestându-se un nou interes pentru rolul exploatărilor mici şi mijlocii, pentru avantajele noilor exploatări de tip familial. Specialiştii observă că un element comun al politicilor agricole mondiale este necesitatea conservării caracterului familial al exploatării agricole
. În perioada anilor ’50-70, ideea de modernizare a agriculturii a dus la dispariţia micilor exploatări, dar o mare parte au reuşit să reziste. Recent Uniunea Europeană a elaborat o politică de susţinere a acestora, în vederea sprijinirii agriculturii biologice, prin instalarea tinerilor în agricultură, prin aplicarea unor politici variate de restructurare.

Criza economică a arătat limitele  modelului autoreglării prin intermediul pieţelor, dar şi efectele negative ale liberalitării excesive a pieţelor funciare. Criza actuală - care este o criză financiară, economică şi totodată o criză socială, a politicii de mediu şi o criză alimentară – a impus reconsiderarea politicilor agricole, a modelelor actuale de reglementare.
Conceptul însuşi de agricultură s-a schimbat, evoluând de la cel tradiţional (care însemna, în general, a produce produse agricole şi a le vinde), la un sens mult mai complex care implică noi actori, noi funcţii ale acesteia (se discută azi de agricultura comunitară, de „bună” agricultura, agricultura de loisir, etc). Banca Mondială a reconsiderat recent rolul primordial al agriculturii în strategiile de dezvoltare
.

În acest context, dezbaterile în cadrul asociaţiilor de agricultori au devenit foarte necesare şi frecvente, ele având scopul de a redefini noile relaţii între urban şi rural, pentru a găsi modele noi de dezvoltare ale agriculturii care să combine măsurile de dezvoltare agricolă, cu programe pentru variatele tipuri de  exploatări agricole sau cu noi măsuri legislative referitoare la concentrarea economică a activităţii agricole. 

